Маърузада парламент фаолиятида устувор ҳисобланган саккизта йўналишга алоҳида эътибор қаратилди. Жумладан, давлатимиз раҳбари сиёсий партиялар фракциялари ҳамда депутатларнинг фаоллиги, ташаббускорлиги ҳақида тўхталар экан, бу борада оммавий ахборот воситалари олдида турган долзарб вазифаларга ҳам урғу берди.\nҚайд этиш жоизки, парламент фаолияти ОАВда ёритилиши учун етарли ҳуқуқий асослар мавжуд. Лекин қабул қилинаётган қонунларнинг мазмун-моҳиятини, парламентнинг бу борадаги фаолиятини тўлиқ очиб берадиган таҳлилий материаллар етишмаслиги ҳам бор гап. Сабаби, фракциялар, қўмиталар, депутатлар ўртасида қонун лойиҳалари юзасидан бўлаётган баҳс-мунозараларни жамоатчиликка етказишнинг аниқ механизмлари ишлаб чиқилмаган.\nҲозирги вақтда телевидениеда парламент фаолиятини ёритиш, асосан, ахборот мақомига эга бўлиб, бу ҳам кундалик информацион дастурлар орқали бериб бориладиган лавҳалардангина иборатдир. Албатта, бир нечта махсус дастурлар ҳам бор. Бироқ уларнинг эфир вақти мазкур жараённи тўлақонли кўрсатиб бериш учун етарли эмас, деб ўйлаймиз. Мамлакатда амалга оширилаётган демократик ислоҳотларни ҳуқуқий жиҳатдан таъминлашда парламентнинг ролини, аҳолининг ҳуқуқий онги ва маданиятини янада оширишда қонунларнинг аҳамияти нечоғли муҳим эканини назарда тутганда эса, таҳлилий, танқидий материаллар сифати ва сонини янада ошириш долзарб масалалардан бири экани ойдинлашади.\nҚонунчилик палатасида қўмиталар, фракцияларнинг йиғилишлари очиқ ва ошкора ўтказилишини инобатга олсак, уларда бўлиб ўтадиган баҳс-мунозараларнинг, керак бўлса, тортишувларнинг жамоатчиликка телевидение орқали етказилиши, албатта, қонунчилик жараёнига мазмун киритади. Яна бир муҳим масала, яъни парламент фаолиятини ёритадиган оммавий ахборот воситалари ходимлари учун амалий семинарлар ҳамда бошқа машғулотлар ташкил этиш ҳам мақсадга мувофиқдир.\nОчиғини айтганда, бизда босма нашрларда фракция ва депутатнинг фаолиятига ҳуқуқшунос, сиёсатшунос, экспертларнинг муносабати камдан-кам берилмоқда. Бундан ташқари, қонун ижодкорлигида муҳим аҳамиятга эга бўлган депутатнинг сайлов округларидаги фаолияти аксарият ҳолларда оммавий ахборот воситалари назаридан четда қолиб кетаяпти. Ваҳолонки, халқнинг хоҳиш-иродаси, муносабати айнан ана шу учрашувларда билдирилади.\nХулоса ўрнида таъкидлаш лозимки, бугунги кунда юртимизда 1400 га яқин оммавий ахборот воситаси фаолият кўрсатмоқда. Анъанавий ахборот воситалари қатори замонавий медиатармоқлар, хусусан, интернет-телевидение, интернет-радио, умуман олганда, интернет журналистикаси миллий ахборот майдонига кириб келди. Имкониятлар ҳам янада кенгайиб бораётир. Демак, янги сайланган Қонунчилик палатаси депутатларининг Президентимиз томонидан ўз вақтида ва жуда тўғри қўйилган юқоридаги долзарб масалага жиддий ёндашишлари замон талаби ҳамдир.\nМазкур рукндаги бошқа мақолалар: « Фидойилик ва ташаббускорлик — давр талаби\tУстувор вазифалар белгилаб олинди »


Тошкент вилоятида собиқ хотинини ўлдириш учун 1500 долларга «киллер» ёллаган эркак қўлга олинди | Ўзбекистон ва жахон янгиликлари\nТошкент вилоятида собиқ хотинини ўлдириш учун 1500 долларга «киллер» ёллаган эркак қўлга олинди\nЖамият 1 март 12:20 239\nТошкент вилоятида собиқ турмуш ўртоғини ўлдириш учун 1 500 АҚШ доллари ваъда қилиб қотилликка одам ёллаган шахс қўлга олинди. Бу ҳақда ИИБ матбуот хизмати хабар қилди.\n2019 йил 11 февраль куни Тошкент вилояти ИИБга Чирчиқ шаҳрида яшовчи 1970 йилда туғилган фуқаро Б.Й. ариза билан мурожаат қилиб, таниши Қибрай туманида яшовчи 1981 йилда туғилган Д.А. собиқ турмуш ўртоғи 1979 йилда туғилган Ш.М.ни ўлдириши ҳақида топшириқ бериб, эвазига унга 1 500 АҚШ доллари миқдоридаги пулларни ваъда қилаётганлигини маълум қилади.\nМазкур ҳолат юзасидан тегишли ҳужжатлар расмийлаштирилиб, 2019 йилнинг 13 февраль куни Тошкент вилояти ИИБ ва вилоят Прокуратураси ходимлари ҳамкорлигида тезкор тадбир ўтказилиб, буюртмачи Д.А. учун собиқ турмуш ўртоғи Ш.М. ўлдирилганлиги, қотиллик жинояти Б.Й. томонидан содир этилганлиги саҳналаштирилиб, далил сифатида фото суратлар ҳамда собиқ турмуш ўртоғига тегишли аёллар сумкаси берилади. Шундан сўнг буюртмачи Д.А. ишни битирганлиги учун Б.Й.га келишилган пулдан 400 000 сўмни бераётган вақтида далилий ашёлар билан қўлга олинган.\nМазкур ҳолат юзасидан Тошкент вилояти Прокуратураси томонидан фуқаро Д.А.га нисбатан ЖКнинг 25/97-моддаси 1-қисми билан жиноят иши қўзғатилиб, эҳтиёт чораси сифатида қамоққа олинган.


Ким учун ким жавоб беради? - Динда саволим бор\nХозирги вақтда: 19 дек 2018, 01:52\nКим учун ким жавоб беради?\nРўйҳатдан ўтган: 19 ян 2018, 08:05\nПост Muhammadamin new » 04 март 2018, 23:11\nАссалому алайкум! "Оила аъзоларингиздан бирор ким ножўя иш қилса беэътибор қолдирманг. Агар бало келса омматам келади" деган гап тўғрими?. Акамни ножўя ишлари, яъни судхўрдан пул олиши, номаҳрам қизлар билан юриши оиламиздагиларга ҳам урадими?\nЖавоб: Ким учун ким жавоб беради?\nПост Одинахон Муҳаммад Юсуф » 10 март 2018, 15:43\nВа алайкум ассалом. Аллоҳ сақласин. Ҳар ким ўз қилмишига жавобгар. Бошқанинг гуноҳига жавоб берилмайди. Аммо яқинларни тўғри йўлга солиш керак. Имкон қадар уни тартибга чақириш лозим. Аллоҳ ҳидоятга бошласин!\nМавзу - Ким учун ким жавоб беради?


Газ соҳасидаги монополистнинг 188 миллиард сўмлик ноқонуний ҳаракатларига барҳам берилганмиди? - Darakchi\nГаз соҳасидаги монополистнинг 188 миллиард сўмлик ноқонуний ҳаракатларига барҳам берилганмиди?\nЖАМИЯТ 09.10.2019, 22:57\nРеспублика Монополияга қарши курашиш қўмитаси томонидан амалга оширилаётган назорат ишлари доирасида “Ўзтрансгаз”АЖ томонидан ноқонуний ҳаракатлар аниқлангани ҳақида маълумотлар ва ҳудудлар кесимида рўйхат келтирилган эди. Ушбу фактларга таянган ҳолда бир қанча сайтлар хабар тарқатди. Сайтларда тарқатилган хабарларга нисбатан “Ўзтрансгаз”АЖ расмий муносабат билдирди.\n“Кун.уз, Қалампир.уз, Газета.уз сайтларида “Газ соҳасидаги монополистнинг 188 миллиард сўмлик ноқонуний ҳаракатларига барҳам берилди” мазмунидаги сарлавҳа остида мақолалар эълон қилинди. Мақолада келтирилган фактларни нотўғри деб бўлмайди. Аммо, “188 миллиард сўмлик ноқонуний харакатлар” деган жумла ноўрин қўлланилган. Чунки,амалдаги меъёрий хужжатлар бўйича барча улгуржи истеъмолчиларга шартномавий талаблар ҳамда Вазирлар Маҳкамасининг 2018 йил 12 январдаги ВМҚ-22-сон қарори билан тасдиқланган “Табиий газдан фойдаланиш қоидалари”да келтирилган талабларга кўра табиий газ етказиб берилади ва шу газ учун белгиланган тарифлар бўйича тўловлар амалга оширилади.\nБундай ҳолатларда турли қарорлар қабул қилиш ноўриндир ва истеъмолчи билан таъминотчи орасида вужудга келган барча низолар ўрнатилган тартибда суд қарорларига асосан ҳал этилади.”


Алишер Узоқов нега санъатни йиғиштирмоқчи? » Ўзбекистон янгиликлари – Zamin.uz\nАктёр Алишер Узоқов, журналист Садокат Аллаберганова билан бўлган суҳбатда турк сериали “Севги изтироби” ҳақида сўзлади.\n— “Севги изтироби” сериалини овозлаштиришни ўз зиммангизга олгандингиз. Бироқ эфирдан олинди...\n— Бу жараённи бошдан кечириш жуда қийин кечяпти. Сериалнинг 2-фаслини жудаям овозлаштиргим келяпти. Мақсадим дубляж соҳасини ривожлантириш эди. Телетомошабинларга ҳам сериал дубляжи манзур келаётганди. “Дубляжда янгилик бўлар”, деб ўйлаб ўтирмай, таъқиқ қўйишди. Бу кетишда санъатни йиғиштириб, ғишт ташийман.\nЁ Алишер Навоий, ё Шукур Бурхонов даврида ёки бир неча асрдан кейин туғилишим керак эди... Моддий манфаатдорлик бор ерда ижод қилолмайман. Касбимни яхши кўрганим учун кўнгил амри билан балиқ сувда сузгандек ишлайман. Бироқ “шу актёрнинг қилаётган ишлари ортидан халқнинг маданияти, маънавияти ошар”, дея тан олиб, қўллаб-қувватлаб, имконият яратишмаяпти. Балки узоқ йиллардан сўнг “яхши актёр эди-да”, деб хотирлаб, тан олишар... Нега санъатнинг ҳар бир йўналишига бош суқиб кўраман, биласизми? Боиси ҳеч бирида мукаммал ижод қиладиган шароит йўқ, атрофимдагиларнинг дарди пул. Моддият, деб яшайверсак ҳақиқий ижодни ким ўйлайди, маънавият нима бўлади?\nСериал маънавиятимизга тўғри келмас экан. Аслида эътирозларни ҳар бирини асоссиз эканини исботлаб бера оламан! Ваҳоланки, мавзуси бир хил бўлган ўзбек сериали ва фильмлари телеканалларда бериляпти-ку. Куни кеча “Оталар сўзи” кўрсатувида намойиш қилинган ўзбек фильмига кўзим тушди. Қаҳрамон қиз ичиб олиб, дискотекада юрибди. Тунда уйига қайтиб, отасига бақиряпти. Бу маънавиятми?\n— Сериалнинг 2-фасли эфирга бериладими?\n— Ижтимоий тармоқлар орқали ҳам мухлислардан шу саволни эшитаман. Менинг қўлимда ҳеч қандай ваколат йўқ, оддий ижодкорман, холос.\nЯнгиликлар » Маданият » Алишер Узоқов нега санъатни йиғиштирмоқчи?


Тошкент метросини энди "суратга олиш мумкин" - BBC News O'zbek\nТошкент метросини энди "суратга олиш мумкин"\nФото муаллифлик ҳуқуқи uzlit.net\nImage caption Тошкент метроси дунёдаги энг чиройлиларидан деб эътироф этилган.\nТошкент метрополитенида энди фото ва видео олиш тақиқланмайди. Бу ҳақида Ўзбекистонда туризмни ривожлантириш давлат қўмитаси раиси Азиз Абдуҳакимов маълум қилди.\nХалқаро пресс-клуб доирасида журналистлар билан мулоқот қилган Абдуҳакимовга кўра, яқин орада Ўзбекистон Ички ишлар вазири ўз ходимлари билан мажлис ўтказиб, энди мамлакатда суратга туширишга аввалгидек "қатъий тақиқ" йўқлигини маълум қилади.\nҲозирда стратегик объект деб санаб келинган Тошкент метросида фото ва видео олиш ҳаракатлари бекатларда хизмат қилаётган қўриқчилар томонидан тўхтатилади.\nСешанба куни Президент Шавкат Мирзиёев имзолаган туризм тараққиёти борасидаги фармонга биноан, туристларга "жамоат жойлари, биноалар ва иншоотларни ҳеч қандай чекловсиз" фото ва видеога олишлари мумкин.\nАйни дамда ҳукумат суратга олиш ман этиладиган объектларнинг рўйхати устида ишламоқда.\n"Метрода суратга олса бўлади. Ҳеч қандай муаммо бўлмайди. Бизнинг метромиз дунёдаги энг гўзал метро, биз уни реклама қилишимиз керак. Шу пайтгача мумкин эмас эди, лекин Президент у ерда ҳамма нарсани суратга олса бўлади деди", - деб айтди Давлат туризм қўмитаси раиси.\nУнинг айтишича, сурат ва видеога олиш эркинлиги нафақат туристлар, балки ўзбекистонликларга ҳам тааллуқлидир.\nТошкент метро тармоқларида яна хавфсизлик чоралари кучайтирилган


ЛАГАНЛАРДА ҚУЁШ ЖИЛВАЛАНАДИ - Uzbegim | Uzbegim\nPosted on 05/23/2012 By "Uzbegim" muxbiri Art, Madaniyat\nЗаркентлик 76 ёшли Маҳамадали Норалиев яхши ният ва меҳнатсеварлик билан ҳар қандай тўсиқни енгиб ўтиш мумкинлигини шогирдлари ва харидорларга исботлаб берди. Бир куни у солиқ инспекциясига кириб келганида, ходимлар ҳурматли оқсоқол уларнинг идораларини “Нуроний” жамғармаси билан адаштириб юборган бўлса керак, деб ўйлашганди. Лекин мўйсафид хусусий тадбиркорлик гувоҳномасини ҳужжатлаштириш учун келган экан. Солиқчилар унинг ҳурматини жойига қўйиб, ҳужжатларини бажонидил ва самимийлик билан тўғрилаб беришди. Бугунги кунда Тошлоқдаги энг кекса тадбиркор етти нафар фарзанди билан тандир ясашади. Кичик оилавий ишлаб чиқариш муваффақиятли фаолият олиб бормоқда. Кўргазмаларда эса фаол қатнашиб мукофотларга сазовор бўлмоқда.\n“Тўйтандир”, “Сомсатандир”, “Уйтандир”ларни Фарғона водийсининг турли бурчакларидан келиб олиб кетишмоқда.\nКейинги йилларда Қўштепа туманидаги “Исмоилжон гиламлари” фабрикаси бир кун ҳам тин олгани йўк. Унинг ишчилари маошларини доимо ўз вақтида олиб келишмоқда. Бири биридан кўркам “гулзор”, “шабнам”, “япроқлар”, “бинафша” гиламлари кўп марта шаҳар, вилоят, минтақавий ва пойтахт кўргазмаларида намойиш қилинган. Бу эса ўз навбатида маҳсулотни бозорга олиб чиқиш, янги моделлар яратиш, товар сифати ва бадиий даражасини оширишга туртки бўлмоқда. Ҳозирги кунда ҳукуматнинг хусусий товар ишлаб чиқарувчиларни қўллаб-қувватлашга йўналтирилган қарорлари кичик корхоналар қувватини ошириш, уларнинг сифат кўрсаткичларини яхшилашга қаратилган.\nВилоятнинг саноат харитасида “Фар антикор инвест” фирмаси яқиндагина пайдо бўлди. Тошкентдаги “Рrestig colors” МЧЖ билан яқиндан ҳамкорлик қилаётган корхона юқори классли жиҳозлар билан таъминланган. Бу ерда асосан тажрибали мутахассислар меҳнат қилишади. Лок-бўёқ ишлаб чиқаришга ихтисослашган корхона маҳсулотига талаб кундан-кунга ортиб бормоқда. Шу билан бирга, бизнес ривожлантирилиб, ишлаб чиқаришни кенгайтириш ва модернизациялашга йўналтирилмоқда. Барча маҳсулотлар сифат сертификатига эга.\n“Қува универсал инвест” МЧЖда ишлаб чиқариш беш нафар мутахассис иштирокида бошланган эди. Олис қишлоқда жойлашган фирма бугунги кунда жадал ривожланиб, маҳсулот ассортиментини кенгайтириб бормоқда. Кўп миллионли даромадни бизнесменлар ишлаб чиқаришни ривожлантиришга сарфлашмоқда. Бу ерда ўрнатилган Германия ва Туркия андозасидаги жиҳозлар бир маромда ишлаб турибди. Тайёрланаётган сифатли сут маҳсулотлари пешма-пеш харидорларга етказиб берилмоқда.\nИндустриал Қўқонда янги ишлаб чиқариш объекти – “Қўқон-Асака текстиль” МЧЖ пайдо бўлди. Корхона қувватини босқичма-босқич ошириш эвазига йилига 12 млн. жуфт эркаклар, аёллар ва болалар пайпоқлари ишлаб чиқариш имконига эга бўлади. Корхона истеъмолчилари сони жадал ортиб бормоқда. Шу билан бирга, ишлаб чиқаришнинг экспорт салоҳияти ҳам мустаҳкамланиб, хориж савдо фирмалари билан кўплаб шартномалар тузилган. Бу ерда барча ишлаб чиқариш қувватлари ва ишчилар имкониятларидан самарали фойдаланиш бош шиорга айланган.


Effect.uz - Клублар бош мураббийлари учун белгиланган “кийиниш тартиби” бекор қилинди\n20 Янв, 2020 17:12\nEffect.uzСпорт18 Июн, 2019 20:55\nЯнги раҳбарият ишга киришди.\nЎзбекистон чемпионатида иштирок этувчи барча клублар бош мураббийлари учун белгиланган “кийиниш тартиби” (“дресс-код”) бекор қилинди. Жаҳон футболини кузатиш амалиётидан келиб чиққан ҳолда, миллий чемпионатимиз иштирокчи клублари мураббийларига расмий галстук тақиш мажбурияти бекор қилинади. Ундан ташқари, ўйин давомида қўшимча қулайлик яратиш мақсадида, клубнинг расмий спорт экипировкасида бўлишга ҳам рухсат этилади.\nҚайд этиб ўтиш жоиз, 15 июн куни “Бунёдкор” жамоасининг бош мураббийи ПФЛни танқид остига олган эди ва янги раҳбариятдан кийиниш тартиби олиб ташланишига умид билдирган эди. “Янги раҳбарият келганидан хурсандман. Улар билан футбол тилида гаплашамиз. Аввал ҳозирги ҳароратда ҳам бўйинбоғ тақиб юришимиз керак эди. Хатто Президентлар ҳам саммитга бўйинбоғсиз боришди”,- дейди Абрамов.\nЎзбекистон U-19 терма жамоаси йиғин ўтказади\nШавкат Мирзиёев Ангрен темир йўл вокзалини очиб берди\nСамарқанд 2022 йилда бўлиб ўтадиган ШҲТ саммитига ҳозирликни бошлади\nАндижон ҳокими Хуршида Тиллаева ишига муносабат билдирди\nСабр, меҳнат, “Беневенто” – ўзбекистонлик вундеркинд билан …\nСамарқанд тарихи Жанубий Корея президентида катта таассурот …\nПойтахт клублари кучайиб бормоқда, “Насаф” …\nЖасур Жалолиддинов: “Барселона”да ўйнаш энг …\n10 Янв, 2020 16392 0\nЎзбекистонга аномал иссиқлик қайтмоқда\nЎзбекистонда ер ва йўлакдаги сотувчилар жиноий жавобгарликка тортилиши мумкин...\n25 Дек, 2019 135 0\nШавкат Мирзиёев бугун Тошкентни текшириши кутилмоқда...\n11 Янв, 2020 118 0\nБАА резидентлари Ўзбекистонга 30 кун муддатга визасиз киришларига рухсат этилади...\n30 Дек, 2019 52 0\nАҚШАфғонистонИроқСурияИслом давлатиИгорь Коротченко


Афғонистонда 30 га яқин инсон ўлдирилган - BBC O'zbek\nАфғонистонда 30 га яқин инсон ўлдирилган\nАфғонистонда 30 га яқин инсон ИШИД гуруҳига алоқадор жангарилар томонидан ўғирланган ва сўнгра қатл қилинган.\nМамлакат марказий қисмидаги Ғор вилояти расмийларига кўра, маҳаллий кишилар тоғдан ўтин териб юрган пайтларида ушланганлар.\nПолициянинг одамларни қутқариш ҳаракати ортидан "Исломий давлат" қўмондонларидан бири ўлдирилган, бунга қасдма-қасд жангарилар гаровдагиларни ҳалок этишган. Қурбонлар орасида болалар бўлгани хабар қилинади.\n"Исломий давлат" жангари гуруҳи Афғонистонга ўз таъсирини кучайтиришга ҳаракат қилиб келади. Бироқ бундан олдин улар асосан мамлакат шарқида фаолият олиб боришган.\nОхирги ойларда Афғонистоннинг турли минтақаларида жангариларнинг фаоллиги кучайгани сезилган. Афғонистон шимоли-шарқидаги вазият эса жиддий ёмонлашган. Мамлакатнинг Фарёб ва Қундуз туманларида толибон ва ҳукумат кучлари ўртасида қақшатқич жанглар юз берган. Ушбу туманларда ҳам ИШИД ҳам Толибон ўз назоратини ўрнатишга ҳаракат қилади.\n"Исломий давлат" Буюк Хуросонда ўз халифалигини тузганини билдиргандан сўнг, 2015 йил январида ИШИД ва Толибон жангари гуруҳи бир-бирига қарши уруш эълон қилди. Қадимда Афғонистоннинг Покистон, Эрон ва Марказий Осиё билан чегарадош ҳудудлари Хуросон деб аталган.


ЎзА - Ўзбекистон афсонаси — Оксана Чусовитина\n31.12.2018 17:57 Чоп этиш версияси\nЎзбекистон афсонаси — Оксана Чусовитина\n«Миллий спорт мукофоти-2018» тақдирлаш маросимида «Халқаро майдонларда ўзбек спортини тарғиб қилгани учун» номинациясида ғолибни аниқлаш лаҳзалари жуда ҳаяжонли кечди. Негаки, ушбу йўналишда даъвогарларнинг барчаси ғолибликка муносиб эди.\nАхир теннис бўйича Осиё ўйинлари ғолиби, мамлакатимиз спортчилари орасида энг биринчи бўлиб Токио-2020 олимпиадасига йўлланмани нақд қилган Денис Истомин ёки бўлмаса оналик бахтига мушарраф бўлганидан кейин яна катта спортга қайтган ҳамда Осиё ўйинларида чемпион бўлиш баробарида мусобақа рекордини янгилаган Светлана Радзивил шу номга лойиқ эмасмиди?!\nАммо, даъвогарлар орасида яна бир атлетимиз бор эдики, уни бугун нафақат ўзбек, балки дунё спорт гимнастикасининг тирик афсонаси, дейишга ҳақлимиз. Англаган бўлсангиз керак, гап спортимиз фахри Оксана Чусовитина ҳақида бормоқда ва «Халқаро майдонларда ўзбек спортини тарғиб қилгани учун» номинациясида айнан унинг ғолиб чиққанлиги ҳар жиҳатдан адолатли қарор бўлди. Зотан, саҳнада Чусовитинанинг номи эълон қилинганда ва спортчимиз мукофотни қабул қилиб олаётганида залга йиғилган барча юртдошларимиз Оксанани ўринларидан туриб олқишлашди. Спортчи учун бундан ортиқ бахт борми?\nМаросимда Ўзбекистон Миллий ахборот агентлиги мухбирига берган интервьюсида Оксана Чусовитина ортда қолаётган йил таассуротлари ва келгуси режалари билан қисқача ўртоқлашди:\n«Албатта, мени мана шундай юксак мукофотга муносиб кўришганидан хурсандман. Лекин, тан олишим керак, бу совринга нафақат менга рақобатчилик қилган спортчилар, балки мана шу муҳташам залда тўпланган ҳар бир атлетимиз муносиб эди. Шу маънода бугун менинг омадим чопди, дейиш мумкин. Боиси, халқаро майдонларда ватанимиз байроғини юқорига кўтариб келаётган ҳар бир спортчи ушбу номга ҳақли. Шу сабабли мен ўз қувончимни барча спортчи дўстларим билан баҳам кўраман. Фурсатдан фойдаланиб, мени ҳар қандай шароитда қўллаб-қувватлаётган мухлисларимга ўз миннатдорчилигимни билдираман.\nОртда қолаётган йил ҳақида гапирадиган бўлсам, 2018 йил спорт фаолиятимда ўзига хос из қолдирди, дейиш мумкин. Ёрқин ғалабалар билан бирга аламли мағлубиятлар ҳам кузатилди. Олдинда эса биз спортчилар учун масъулиятли йил кириб келмоқда, яъни 2019 йилда Олимпия ўйинларига йўлланмалар ўйналади. Шунинг учун Янги йил арафасида яхшилаб ҳордиқ чиқариб олиш ва янги спорт мавсумига янгича ғайрат билан кириб бориш керак. Биласизми, сўнгги вақтларда мендан тез-тез “спорт фаолиятингизни якунлаш ҳақида ўйламаяпсизми?”, деб сўрашмоқда. Мен эса уларга: “қачонки менга шу савол билан мурожаат қилишни бас қилмагунингизча шуғулланишда давом этавераман”, деб жавоб бераман. Ва албатта барча юртдошларимизни кириб келаётган Янги йил байрами билан қутлаган ҳолда уларга ҳамиша юзингиздан кулги аримасин, деб қоламан».\nОтабек Эшмаматов, Муҳаммад Амин (сурат), ЎзА


ЯНГИ ЙИЛНИ ЎЗБЕКИСТОН ФУҚАРОСИ СИФАТИДА КУТИБ ОЛДИМ - Ўзбекистон овози газетаси\n2017 йил кўплаб юртдошларимиз қатори мен ва оиламиз учун ҳам жуда-жуда қадрли, қувончли бўлди. Кўнглимиздаги эзгу ният амалга ошди. Президентимиз Шавкат Мирзиёевнинг фармони билан Ўзбекистон Республикаси фуқаролигига қабул қилиндим.\n1993 йилда Қирғизистондан Андижонга келин бўлиб тушганман. Турмуш ўртоғим Олимжон Маҳмудов билан икки ўғил, бир қизли бўлдик. Андижон шаҳридаги 35-мактабда ишлайман. Лекин кўнглимда 24 йиллик армон бор эди. Қачон Ўзбекистон фуқароси бўламан, деган... Шукрки, Президентимизга қилган мурожаатим кўриб чиқилиб, Ўзбекистоннинг фуқароси бўлиш бахтига муяссар бўлдим.\n2017 йилнинг 31 декабрь куни Андижон вилояти ҳокимлигида бир неча юртдошларим қатори менга ҳам Ўзбекистон Республикаси фуқаролик паспорти тантанали топширилди, гулдасталар тақдим этишди. Бу лаҳзалар умримнинг унутилмас дамлари бўлиб қолади.\nЯнги йилни бу йил илк бор Ўзбекистон фуқароси сифатида кутиб оляпман.


“Қардош эл”нинг дўстлик тараннуми\nЭзгуликни тараннум этадиган, тарихимиздан фахрланишга чорлайдиган, дўстлик куйчисига айланадиган янги фильм дунёга келди.\nТуркистон вилоят Қозоғистон халқи Ассамблеясида ўтказилган тақдимот маросими икки қардош халқ – ўзбек-қозоқ муносабатларига янгича талқин, янги қувват берилган кун сифатида икки эл тарихи зарварақларига мангу муҳрланадиган бўлди. Қозоғистонда Ўзбекистон йили муносабати билан ҚР Президенти телерадиокомпанияси томонидан тайёрланган “Қардош эл” деб номланган ҳужжатли фильм тақдимот маросимини очган Қозоғистон ўзбек этномаданият бирлашмалари “Дўстлик” ҳамжамияти раиси И. Ҳошимжонов, Ўзбекистон ҳамда Қозоғистон ўртасидаги алоқаларнинг янги даври келганлигини таъкидлади ва ғоя муаллифи, Бутундунё қозоқлар ассоциацияси раисининг биринчи ўринбосари Заутбек Турисбековга ўзбек ҳамда қозоқ халқлари ўртасида мустаҳкам кўприк ўрнатишдаги саъй-ҳаракатлари учун миннатдорчилик билдирди.\n– Фильм ижодкорларига алоҳида ташаккуримни изҳор этаман. Элбошининг ташаббуси билан бу йил Қозоғистонда Ўзбекистон йили деб эълон қилинди. Шимкент шаҳри ҳам Қозоғистон мегаполиси сифатида, давлатнинг йирик шаҳарлари сафига кирди. Бу йил икки давлат ўртасидаги абадий дўстлик декларациясининг имзоланганига 20 йил тўлди. Муҳтарам президентимиз И. Каримов таъкидлаганларидек бир ердан сув ичганмиз, бозоримиз, мозоримиз бир. Фильмнинг исми жисмига монанд бўлибди. Қозоғистон ҳамда Ўзбекистон ўртасида катта форум Шимкентда ўтади. Ўйлайманки, бундай учрашувлар яна бир поғонага кўтарилади, – деди Ўзбекистон Республикасининг Қозоғистондаги Фавқулодда ва Мухтор элчиси Саидикром Ниёзхўжаев.\nФильм муаллифи, ғоя соҳиби қондош элларни бирлаштиришда катта савоб ишни амалга оширди.\n-Фильм тақдимоти муборак бўлсин. Аллоҳ насиб этса, бу ўзбек-қозоқ дўстлигига ўз ҳиссасини қўшсин. Ўзбекистонда, Россия ва Украинада, Қозоғистонда элчи бўлдим. Украина 15 республика ўртасида кучли давлат эди. Бироқ тотувлик йўқолганлиги туфайли обод юрт пароканда бўлди, бунга барчамиз гувоҳмиз. Тошкентда Тўлебий бобомиз, сал нарироқдаги Нуротада Айтекебий дафн этилган, бу маскан турли миллат вакилларининг охират ошёни бўлганлигига гувоҳман. Уларнинг мақбараларини янгиладик. Демак, бозоримиз ҳам, мозоримиз ҳам бир эканлигига шубҳа йўқ. Бундай халққа қандай таъзим қилмайсан?!, - деди З. Турисбеков.\nАнжуман иштирокчиларига намойиш этилган 20 дақиқали ҳужжатли фильм томошабинларда улкан таассурот қолдирганига шубҳа йўқ.\nШимкент шаҳар Қозоғистон халқи Ассамблеяси қошидаги ижтимоий тотувлик кенгаши раиси Ш. Мирзахметов, Шимкентдаги Қозоғистон халқи ассамблеяси раисининг ўринбосари М. Қалмуратовлар сўзга чиқиб, дўстона муносабатларни мустаҳкамлашда янги фильмнинг аҳамиятига тўхталдилар, қардош халқларни бирлаштиришда унинг юксак ролига алоҳида урғу бердилар.\nҲужжатли фильм муаллифи З. Турисбеков ва унинг яратилишига ҳомийлик қилган таниқли тадбиркорлар – А. Файзаҳмедов, Ғ. Эрматов, С. Отахўжаев, Б. Қодирбеков ва бошқа ишбилармонлар “Дўстлик” кўкрак нишони билан тақдирланишди.\nМамлакатимизнинг турли ҳудудларидан ташриф буюрган ҳамюртларимиз диққатини бир экранга жамлаган, тотувликни тараннум этган фильм томошаси кўтаринки руҳда, файзли ўтди.\nМ. САЪДУЛЛАЕВА. С. ИСАМАТОВ суратга олган, 2018-11-15, 14:31 162


Ободлик бор жойда... » Жиззах ҳақиқати газетаси расмий сайти\nЖиззах ҳақиқати газетаси » Жамият » Ободлик бор жойда...\nБобом раҳматли Эргаш Тақатой шўро тузуми даврида кўп йил мироблик қилган. Дадам Турсунқул Калон ҳам колхозда эллик йил сувчи бўлиб ишлаган. Олтинчи синфни битириб, ёзги таътилга чиққач, дадам эшагига миндириб, мени ҳам далага олиб кетарди. Кунларнинг бирида дадам дока рўмолчасини ариққа тутиб, сув ичди. Тўрва халтасидан нон олиб, сувга ботириб еяётганини кўриб саволга тутдим.\n— Бу сув тоза эмас-ку?\n— Етти думалаган сув ҳалол ҳисобланади, болам, — деди.\nБугун дунёда тоза ичимлик суви танқислиги глобал муаммога айланди. БМТ маълумотларига кўра, ҳозир 1,1 миллиард инсон доимий сув танқислиги шароитида яшаяпти. 2 миллиард одам бу муаммога вақти-вақти билан дуч келиб турибди. Ҳар куни 6000 нафар бола сувсизликдан нобуд бўлаяпти.Ҳозир кўпчилик бу бойликдан тежамкорлик билан фойдаланиш устида бош қотирмоқда.\nАфсуски, шундай шароитда канал, ариқ васув ҳавзаларига чиқинди ташлаётган,канализация тармоғини оқизиб қўйган ҳамюртларимиз борлигидан кўз юмолмаймиз. Жиззах шаҳри ҳудудидан Эрони, Қалия, Чўлимўлканлик, Саройлик, Хавастлик каби канал ва ариқлар оқиб ўтади. Сўнгги йилларда каналларнинг қирғоқ бўйларида аҳоли ва мулкдорлар томонидан ноқонуний қурилмалар барпо этилди. Уларнинг атрофи чиқиндихонага айлантирилди.\nМуҳтарам Президентимиз шу йилнинг 30-31 март кунлари вилоятимизга ташрифи чоғида Жиззах шаҳри ҳудудидан оқиб ўтган канал ва ариқларнинг қирғоқ бўйларини ободонлаштириш, келгусида аҳоли сайр қиладиган кўркам масканларга айлантириш бўйича топшириқ берган эди. Вилоят ҳокимининг 2019 йил 8 февралдаги фармойишига кўра, шаҳар ва туманлар ҳудудидан оқиб ўтувчи дарё, каналлар қирғоқ бўйларидаги ноқонуний қурилмаларни бартараф этиш, ҳудудларни ободонлаштириш, муҳофаза минтақаларини белгилаш, санитария ҳолатини яхшилаш бўйича йўл харитаси ишлаб чиқилди. Вилоятимизда "Тоза канал" кампанияси эълон қилинди. Тегишли ташкилотлардан ишчи гуруҳлари шакллантирилди. Депутат ва маҳалла оқсоқолларидан иборат тарғибот-ташвиқот гуруҳлари тузилди.\nВилоят сув хўжалиги бошқармаси қошидаги Шароф Рашидов туман ирригация бўлими ихтиёрида 43,77 километр канал мавжуд.Тадбирлар режасига асосан унинг 23,7 километри тозаланади.Жиззах шаҳридан оқиб ўтувчи каналларда техникаларнинг етишмаслиги сабабли ишлар кўнгилдагидек олиб борилмаяпти.\nЙўл харитасига кўра, қирғоқ бўйларидаги мавжуд бино ва иншоотлар, сувни ифлослантирувчи манбаларнинг манзилли рўйхатини шакллантиришда ҳам сусткашликка йўл қўйилмоқда. Ноқонуний қурилмаларни бузиш бўйича мулкдорлар ва аҳолини огоҳлантириш ишлариқониқарли эмас.\nБугун ариқ ва каналларнинг муҳофаза ҳудудларини тозалаш, ободонлаштириш ишларида барча вилоят ташкилотлари ва маҳаллаларнинг аҳолиси ўз ҳиссасини қўшиши керак. Вилоятимизда ҳар ойнинг учинчи ўн кунлигида шанба ва якшанба кунлари "Тоза канал" куни деб белгиланди. Эндиликда шаҳар ҳудудидан оқиб ўтган каналлар қисмида олиб борилаётган ишларга аҳолини жалб қилиш орқали иш ўринлари ташкил этилади."Илғор ҳудуд" дастури доирасида мавжуд техникалар тозалаш ишларига сафарбар қилинади. Мирзачўл туманида амалга оширилган тажрибадан келиб чиқиб, каналларни тозалаш, ободонлаштириш бўйича тарғибот-ташвиқот ишларига Ўзбекистон Ёшлар иттифоқинингвилоятдаги аъзоларидан иборат кўнгилли ёшлар отрядлари жалб этилади.\n— Туманимиздан ўтувчи канал ва ариқларга сув асосан Жиззах шаҳри ҳудудидан оқиб келади, — дейди Шароф Рашидов тумани бош гидрометри Ғулом Қодирқулов.— Бу каналларнинг муҳофаза қисмида 543 таиншоот қурилган.\nҲозиргача Чўлимўлканлик ариғининг 7,5 км, Тароқлининг 3,5 км, Қалиянинг 3,2 км, Жиззахликнинг 3,2 км, Саройликнинг 1,5 км. масофадаги ҳудудлари тозаланди. Жорий йилда вилоятимиз бўйича 259,8 километр хўжаликлараро, 397 километр ички суғориш тармоқлари техника ёрдамида қазилади. 188 километр тупроқ ўзанли ариқ, 3300 метр лоток, 769 та дюкер, 352 та гидротехник иншоот, 251 та гидропостларда тозалаш ишлари давом этади.\nСувдан тежамкорлик билан оқилона фойдаланиш муҳим вазифа. Бунинг учун канал, ариқ ва бошқа сув тармоқларидатозалаш ишлариникечиктирмаслик лозим. Зеро, поклик, ободлик бор жойда қутбарака, ризқ-насиба мўлбўлади.


“ГУДБАЙ, ТРАМП”(ми?) / ADOLAT ижтимоий-сиесий газетаси\nТадқиқот муаллифлари бу Оқ уй соҳиби учун ўзига хос аянчли рекорд эканлигини таъкидлашмоқда. Ўз истеъфоси тарафдорлари бўйича Трамп Американинг 37-президенти Ричард Никсонни ҳам қувиб ўтди. Ёдингизда бўлса, Уотергейт жанжалидан сўнг мамлакат аҳолисининг 24 фоизи Никсон истеъфосини талаб қилиб чиққанди.\nБиринчи бўлиб Дональд Трампга импичмент эълон қилиш ташаббуси Демократик партиядан чиқди. Жорий йилнинг баҳори якунланиши арафасида эса Қўшма Штатларнинг ўнта шаҳри давлат раҳбарига ишончсизлик билдирди.\nТУРКИЯ ЕИ НОМЗОДИ СИФАТИДА ҚОЛАДИ\nЕвропа Иттифоқи Туркия ҳамон ЕИ аъзолигига номзод мамлакат сифатида қолаётганлигини маълум қилди. Бироқ мамлакатда инсон ҳуқуқлари бузилаётганлиги бу масаладаги музокараларга ўз таъсирини кўрсатиши мумкин.\nЕИнинг ташқи ишлар ва хавфсизлик сиёсати бўйича олий вакили Федерика Могерини Туркия ташқи ишлар вазири ҳамда ЕИ ишлари бўйича вазири билан учрашганидан сўнг шундай баёнот берган.\nЕИ вакили музокаралар пайти инсон ҳуқуқ ва эркинликлари масалаларида ўзаро мулоқотлар юритиш заруратини таъкидлаб ўтди.\nЭслатиб ўтамиз, 18 июль куни мамлакатда амалда бўлган фавқулодда вазият режими муддати яна уч ойга узайтирилди. 15 июль, яъни муваффақиятсизликка учраган ҳарбий тўнтаришга уринишнинг бир йиллиги арфасида яна етти мингдан ортиқ давлат хизматчилари ишдан бўшатилди.\nЭҲТИЁТ БЎЛИНГ: ИЖТИМОИЙ ТАРМОҚЛАР!\nЕвропа мамлакатларида оммавий тарзда махсус клиникалар ташкил этилмоқда. Уларнинг вазифаси – болалар ва ёшларни ижтимоий тармоқларга қарам бўлиб қолиш хасталигидан даволаш.\nШундай муассасалардан бири Амстердам шаҳри яқинида барпо этилган. Унда болалар уйларидан бутунлай фарқ қиладиган муҳитда яшайдилар. Яъни болалар ўзаро мулоқот, кўп соатлик жисмоний меҳнатларга қатъий амал қилинадиган кун тартибига риоя қиладилар. Муассасада мобиль телефонларидан фойдаланиш бутунлай ман этилган.\nБуюк Британиянинг The Daily Mail нашри ёзишига кўра, фарзандларини ижтимоий тармоқларга қарамликдан қутқариш учун айрим оилалар ўн минг фунтлаб сарфламоқда. Афсуски, бу иллат жуда улкан кўлам касб этган. Жумладан, ёш йигит-қизларнинг катта гуруҳи ўзларининг селфи-фотоларини ҳар куни, ҳар соатда ижтимоий тармоқда эълон қилмасликни катта фожиа сифатида қабул қилишади.\nКлиника асосчиси доктор Ян Виллем бу хасталикни наркотикларга ўрганиб қолиш билан бир қаторга қўяди. Психологлар эса бундай касаллик ёшларнинг ўзлигини вайрон этиши ва охир-оқибат турли фожиаларга олиб келишини таъкидлашмоқда.\nАвстрия: сайловда сўл қанот вакили ғолиб бўлди...\nМай ойининг охирги кунларида Европа давлатларидан бири — Австрияда президент сайлови бўлиб ўтди....


МУСУЛМОН БЎЛИШ ОСОН — Zamaxshariy.uz\nМУСУЛМОН БЎЛИШ ОСОН\n29 мая, 2018 admin Без рубрики\nибн Масъуд (р.а.)дан ривоят қилинади: «Расулуллоҳ (с.а.в.): “Осонлаштиринг, қийинлаштирманг! Хушхабар айтинг, қизиқтиринг, нафратлантирманг (бездирманг)!” деганлар» (Имом Бухорий).\nБуюк имомимиз Абу Ҳанифа (раҳ.а.) фарзандлари Ҳаммодга дунё ва дин саодатига эришиш йўлларини кўрсатиб васият қиларканлар, жумладан: “Беш юз минг ҳадисдан ажратганим беш ҳадисга амал қил”, деганлар. Бу беш ҳадисдан бирининг мазмуни бундай: “Мусулмон, тили ва қўлидан мусулмонлар озор кўрмайдиган кишидир”.\nБу билан Пайғамбаримиз (а.с.) инсонларга мусулмонликнинг нақадар енгил, айни пайтда, ҳар ким риоя қилиши лозим бўлган икки шартини баён этганлар. Бу шартлар енгил, чунки улар куч ва молиявий чиқим талаб қилмайди. Аксинча, улар куч ва бойликни йўқолишдан, беҳуда сарф бўлишдан сақлайди.\nУнга риоя этсангиз, тил гуноҳлардан сақланади, оғиздан кўпик сочиб, асабингизни бузиб, юрагингизни хуноб этмайсиз, кучингизни тежайсиз. Қўлингиз ҳам биродарингиз ёқасини тутмайди. Товон тўлаб, молингизни йўқотмайсиз.\nБу шартни бажариш учун ўзингизни, нафсингизни идора қилишингиз, мусулмонлигингизни унутмаслигингиз керак бўлади, холос.\nМусулмонлик нақадар енгил ва инсон шарафини асровчи қалқон эканига энди шубҳа қилмасангиз керак?!\nPrevious Post:ҒОЯВИЙ ТАҲДИДЛАРНИ БАРТАРАФ ҚИЛИШДА ҲАММАМИЗ ҲАМЖИҲАТ БЎЛАЙЛИК\nNext Post:ОИЛАНИНГ БУЗИЛИШИДАН ОГОҲ БЎЛАЙЛИК


Ақл бовар қилмас ихтиролари билан танилган олимлар\n21:14 / 15.10.2016\nАқл бовар қилмас ишларни бажарувчи олимлар даҳшатли фильмлардагина яхши кўринади, аслида эса бундайлар бутун дунёга таҳдид солади. Гап шундаки, ҳақиқий тадқиқотчи ўз кашфиётининг ҳалокатга сабаб бўлиши мумкинлигини билса-да, тўхтай олмайди, чунки унга англаш жараёнининг ўзи қизиқ туюлади. "Don't panic" ўз ихтиролари билан бутун дунёни йўқ қилиши мумкин бўлган баъзи олимлар ҳақида маълумот берди.\nАксарият кишилар Леонардо да Винчини Уйғониш даврининг буюк даҳоси сифатида билишади, бироқ ўз замонаси учун у "мукаммал хаста" ҳисобланган. Санъат, техник ихтиролар, анатомик экзерцислар ва ҳоказо - бир ўйлаб кўринг-а, Леонардо да Винчи ҳамма нарсага улгурган.\nЖанубий Африка олими ўз ҳаётини сунъий интеллект яратишга бағишлади ва афтидан, у ишининг уддасидан чиқади. Blue Brain лойиҳасининг амалга оширилиши 2018 йилнинг охирига белгиланган - маълумотларга кўра, Маркрэм дастлаб ўз маҳсулотини "Скайнет" деб номламоқчи бўлган. Бу ҳеч нарсани эслатмаяптими?\nМэри Шеллининг Франкенштейн ҳақидаги романи ёдингиздами? Италиялик физик Жованни Альдини ғаройиб олим Виктор Франкиштейннинг прототипи бўлган. Унинг осиб қўйилган Жорж Фостер танаси устида олиб борган тажрибаси тиббиёт тарихида қолди: вафот этган киши электр кучи таъсирида кўзини очган, қўлларини қимирлатган. Бундай ихтиродан ўзига келиши қийин бўлган илмий комиссия Альдинини ёқиб юборишига бир бахя қолган, натижада физик шунчаки сургун қилинган.\nПсихиатр Чарльз Хёльфиг инсонларнинг нуфузли шахсларга бўйсунишга қанчалик тайёр эканликларини текширишни яхши кўрарди. Унинг буйруғига биноан шифохонадаги тиббиёт ҳамширалари беморларга "Оғу" деб ёзилган идишчалардан суюқлик (аслида эса бу дистилланган сув бўлган) тортиб юборишган. 22 ҳамширадан 21 нафари лавозимига кўра ўзидан юқори турувчи кишининг буйруғини дарҳол бажарган, лекин тадқиқотчининг ўзини шифохонадан шармандаларча ҳайдашган.\nҲамма учун севимли Тони Старкнинг ҳаётдаги акси Илон Маск аслида ақл бовар қилмайдиган ғояларни илгари суради. Hyperloop лойиҳаси бир шаҳардан иккинчисига тезкор қувур орқали ҳаракатланиши керак: бир соатда юзлаб километр тезликдаги бундай саёҳат қандай ўтишини тасаввур қила олаяпсизми? Бундан ташқари, Маск ҳам сунъий интеллект яратишга қизиқади. 2015 йилнинг декабрида у келажакни лойиҳалаштириш ва ўрганиш тадқиқот маркази бўлган OpenAI тақдимотини ўтказган. Марс сайёраси борасидаги тадқиқотларининг ўзиёқ алоҳида мавзу.\nАмерикалик назариячи-физик Юлиус Роберт Оппенгеймер ўн йил давомида Беркли университетида таълим берган. Бўш вақтларида эса дунёдаги илк атом бомбалари яратилган "Манхэттен" лойиҳаси устида ишлаган. Олим бундай вайронкор қуролни Конгрессга намойиш қилишга қаршилик қилган, лекин унинг уринишлари бесамар кетган.\nолимлар тадқиқотчилар вайронкор ғоялар ақл бовар қилмас ихтиролар


Фиръавн ва Ҳомон (“Маснавийдан ибратли ҳикоялар”) | Azon.uz - Ахборот-таҳлилий портал\n22:00 12.06.2019 952\nФиръавн баъзида Мусо алайҳиссаломнинг гапларини эшитганида, қалби юмшаб, гапларига мойил бўларди. Иймон кетириш истаги туғиларди. Чунки ҳазрати Мусо алайҳиссаломнинг каломи беқиёс таъсирчан, агар тош эшитганида, ундан сут отилиб чиққан бўларди. Фиръавн мана шу ҳолатни вазири Ҳомонга айтганида, у: “Шу кунгача ҳукмдор бўлдинг, энди ҳирқаси ямоқ одамга қул бўлмоқчимисан?”, дер эди.\nШу билан Мусо алайҳиссалом юз кунда иншо этган саройни Ҳомон бир кунда вайрон қиларди.\nЭй ғофил инсон! Сенинг ақлинг ҳам ҳою ҳавасга асир бўлган юқоридаги вазир кабидир. Сенинг вужудинг иймон йўлини тўсиб туради. Ҳақнинг дўстлари сенга ўгит айтса, баданинг истакларига тобе ақлинг унинг гапларини таъсирсиз ҳолатга олиб келади. Ақл сенга: “Бу номақбул гапларга қулоқ тутма!”, дейди.\nБаъзида ақл бизни ҳақиқат йўлидан адаштиради, илоҳий муҳаббат ва иймонга қарши васвасаларни ичимизда уйғотади. Буни Фузулийнинг мана бу сатрларидан ҳам англаш мумкин:\n“Мен ақлдан истайман далолат,\nАқл менга кўрсатади залолат”.\nМақолалар Маснавий Фиръавн


Си Цзиньпин: Хитой ва АҚШ Осиё-Тинч океани ҳавзасида ҳамкорлик қилиши керак\n10:25 / 06.06.2016\nХХР раиси Си Цзиньпиннинг фикрича, Осиё-Тинч океани минтақаси Хитой ва Америка учун рақобат эмас, балки ҳамкорлик майдони бўлиши керак, деб хабар қилган РИА «Новости» агентлиги.\n«Хитой ва АҚШ ОТМ (Осиё-Тинч океани минтақаси)да ҳамкорликни мустаҳкамлаши лозим. Бу ҳудуднинг улканлиги, ушбу икки мамлакат ўртасидаги рақобат майдони эмас, балки кенг миқёсли ҳамкорликка хизмат қилиши керак», — деган сўзларни билдирган ХХР раҳбари.\nУнинг айтишича, Хитой Осиё-Тинч океани минтақасида яхши қўшничилик, инклюзивликни намойиш этиш билан бирга ўз дипломатияси принципларидан унумли фойдаланмоқда. Бундан ташқари, расмий Пекин минтақа ривожланиши, унда тинчлик ва барқарорликни сақлаш учун ўз мажбуриятларига содиқдир.\n«Хитой ва АҚШнинг ОТМдаги кенг манфаатлари, доимий алоқада бўлиш ҳамда янада қалин муносабатлар олиб бориш, шунингдек, турли чақириқларга биргаликда жавоб бериш имкониятини яратади», —дея хулоса қилган Хитой етакчиси.


31 июл 2018 01:17\nТеглар : Ван Нистелрой\nГолландия футболи ҳар доим ўз тарбияланувчилари билан дунёни лол қолдириб келган. Бу мамлакатда футбол академиялари ниҳоятда яхши ишлайди.\nШунинг учун голланд футболчиларига Европанинг етакчи жамоалари харидоргир бўлишади. Ҳар йил Голландиядан ўнлаб ёшлар катта сумма эвазига супер клублар таркибига йўл олади. Ва уларнинг кўпчилиги келажакда юлдуз бўлиб етишади. Бугун мана шундай юлдузлардан бири Рууд ван Нистелрой ҳақида ҳикоя қиламиз.\n(Ушбу мақола икки қисмдан иборат бўлиб, қуйида биринчи қисмини эътиборингизга ҳавола этамиз)\nРууд ван Нистелрой ҳақидаги энг яхши таърифлардан бирини унга МЮдаги жамоадоши Райан Гиггз берган. Гиггз шундай деганди: "Унга рақиб дарвозасини ишғол этиш учун тўртта имконият беринг ва у ҳаммасидан фойдаланади". Албатта, бу гап шунчаки қуруқ шиширилган шар эмас. Нистелрой чиндан ҳам ўз даврининг энг моҳир ҳужумчиларидан бири бўлган. Айниқса, рақиб жарима майдончаси ичида уни тўхтатиб қолиш ниҳоятда мушкул эди. Шу боис ҳам унга "Гол-одам" лақабини беришган.\nВан Нистелрой фаолияти давомида бир нечта ютуқларни қўлга киритган бўлишига қарамай, асло ҳаволаниб кетмади. Голланд ҳужумчиси профессионал футболда 400дан ортиқ тўп киритишга муваффақ бўлди. Унинг етук фаолияти аввало "Манчестер Юнайтед"да тўп тепган кезлари юзага келди. Айнан МЮ сафида ўйнаб футболчи бутун дунёга танилди.\nВан Нистелрой МЮ таркибида ҳар 10та турда кетма-кет гол урган. Кейинчалик бу рекордни фақат бир футболчи янгилай олди: Жэйми Варди. Тақдир ҳазилини қарангки, Варди 11-турдаги голини айнан Нистелрой ўйнаб кетган МЮга уришга муваффақ бўлади. Ван Нистелрой нима қилди дерсиз? У Вардини ушбу ажойиб кўрсаткич билан табриклаб қўйди.\nРууд ван Нистелрой 1976 йилнинг 1 июнь куни Голландиянинг Осс шаҳрида дунёга келган. Агар у футбол билан қизиқмаганида дунё Нистелрой деган одам борлигини билмасди. Уларнинг оиласи фермерлик билан шуғулланарди. Лекин ёш Рууд отаси каби фермер бўлишни истамади. Уни фақат тўп қизиқтирарди, шу боис нарсаларини йиғиштирди-ю, тўғри энг яқин спорт мактабига йўл олди.\nВан Нистелройнинг илк жамоаси "Нойт Гедахт" ва ундан кейин "РКСВ Маргриэт" бўлган. Албатта бу клублар умуман машҳур эмасди, шунга қарамай Рууд тўп тепиб футболдан завқ оларди. У 17 ёшга тўлгач илк профессионал шартномасини имзолайди. Бўлажак тўпурар "Ден Босх" таркибига келиб қўшилади. Тўрт йилни ушбу жамоа таркибида ўтказган голландиялик кейинчалик бироз номдор "Херенвен" сафига йўл олади. Биринчи мавсумидаёқ Рууд янги жамоада 13та гол уришга муваффақ бўлади. Ўшанда у 21 ёшда эди.\nОрадан бир йил ўтиб 1998 йил 22 ёшли ҳужумчининг "ПСВ Эйндховен"га трансфери амалга ошади. Албатта, бу улкан орзулар сари янги қадам эди. Рууд янги жамоасига тезда киришиб мавсум давомида 34 ўйинда майдонга тушади ва 31та гол уришга муваффақ бўлади. Натижада мавсум якунларига кўра айнан уни "Йилнинг энг яхши футболчиси" деб топишади. Кейинги мавсум эса ван Нистелрой "атиги" 29та гол уради, чунки жароҳати сабаб 23та ўйинда майдонга тушганди.\nРууднинг сермаҳсуллиги сабаб Европа "наҳанглари" - "Арсенал", "Челси", "Реал" ва "Милан" дарҳол унга оғиз сола бошлайди. Катта клублар ПСВ янги Ромарио ёки Роналдони кашф этди деб ўйлашганди. Лекин сэр Алекс Фергюсон бу борада ҳаммадан абжир чиқиб қолади. У шахсан Нистелрой билан учрашиб, МЮга ўтишга кўндиради ва ўзининг жамоасида ёрқин онларни бошидан кечиришига ишонтира олади.\nАслини олганда, МЮ скаутлари уни ҳужумчи "Херенвен"да тўп тепиб юрган кезлари кузата бошлашганди. Қолаверса, "қизил иблислар" бош мураббийи анча пайтдан бери айнан унга ўхшаган голурар ҳужумчини қидириб юрганди. Ўша пайтлари "Манчестер Юнайтед"га гол уриш даражаси ниҳоятда юқори ҳужумчи зарур эди. Чунки ван Нистелройнинг энг устун томони тўғри жой танлаш бўлиб, деярли ҳар зарбани голга айлантира оларди.\n2000 йилнинг март ойида Рууд тиззасидан оғир жароҳат олади. Бу эса унинг Англияга бориши сўроқ остида қолганини билдирарди. Ахир жароҳат олган футболчининг кимга кераги бор? Лекин бу ҳам Алекс Фергюсонни ўз мақсадидан қайтара олмайди. Машҳур мураббийнинг шахсан ўзи клубга алоқага чиқиб Нистелройни АҚШга жўнатади ва муваффақиятли операция қилиниши учун яқиндан ёрдам беради. Футболчи тўлиқ тикланиши учун нақд бир йил керак бўлади. Рууд даволаниб майдонга қайтгач, ПСВ таркибида ўйнашда давом этади ва бир йил танаффусдан кейинги илк ўйинидаёқ "Рода" дарвозасига иккита гол уради. 2001 йилнинг 23 апрелида тарихий воқеа содир бўлганди. МЮ Рууд ван Нистелрой учун ПСВ ҳисоб-рақамига ўша пайт учун рекорд сумма 19 миллион фунт ўтказиб беради. Шундай қилиб голландиялик ҳужумчи туманли Альбионга йўл олади. Рууд "Эйндховен" сафида уч йил ўйнаб, 67 учрашувда 62та гол урган.\nАнглияга кўчиб ўтган Рууд учун янги ҳаёт бошланганди. У АПЛдаги илк мавсумида 32 ўйинда иштирок этиб, 23та гол уришга эришади. Мавсумни жуда яхши бошлаган Рууд қаторасига 8 турда рақиблар дарвозасини ишғол этади ва шу орқали Лига рекордини ўрнатади. Европа чемпионлар лигасида эса 10 бор тўп киритиб, энг яхши тўпурарга айланади.\nКейинги икки мавсум ван Нистелрой учун янада омадли кечди. У бир вақтнинг ўзида ҳам чемпионат, ҳам Кубок ўйинларида энг яхши тўпурар мақомини қўлга киритади. Лекин тўртинчи мавсумга келиб унинг Манчестердаги ҳаёти ўзгара бошлайди. Яна жароҳат сабаб кўп ўйинларда ўз жамоасига ёрдам бера олмайди. Шунга қарамай, сэр Алекс Фергюсон унга ишонишда давом этар ва ҳеч қаерга қўйиб юборишни ўйламасди. Янги мавсумда мухлислар яна аввалги ван Нистелройни кўра бошлайдилар. Биринчи даврада 15та гол урган ҳужумчи тўпурарлар пойгасида яна биринчи ўринга кўтарилиб олади.\nЎша йили МЮ осон бўлмаган даврни бошдан кечирган. Чемпионликка деярли имконият қолмаганди, чунки бу ёқда бошқа бир "даҳшатли" жамоа "Челси" пайдо бўлганди. "Челси" худди машинага ўхшаб доим олға қадам босар, умуман тўхтай демасди. Бундан ғазаби чиққан МЮ футболчилари нима қилишни билмасди. Биринчи бўлиб бу вазиятда Рой Кин "ёрилади" ва жамоаси "Мидлсбро"дан мағлубиятга учрагач ҳаммани танқид қилади. The Sun нашри шахсан Фергюсоннинг буюртмасига кўра Рой Киндан интервью олади ва жамоа сардорининг гапларини бўрттириб газетада чоп этади. Ҳақиқий машмаша ана шундан сўнг бошланади. Фергюсон шу заҳоти Рой Киндан қутилиш чораларини кўра бошлайди. Нистелрой эса Кинни ҳимоя қилиб чиқади. Аммо шотландиялик мураббий бировнинг гапига қулоқ солармиди.\nГолландиялик ҳужумчининг энг яқин дўстларидан бири Вим ван Ханегем бўлиб ўтган воқеани шундай эслаганди: "Рой Киннинг жамоадан кетиши Руудга жуда қаттиқ таъсир қилган. Шу боис ҳам у ирландиялик футболчини ҳимоя қилиб чиққан. Рууд Фергюсон билан биринчи марта танишганида мураббий унинг кўзига жуда мулойим кишидек кўринганди. Қолаверса, сэр Алекс Рууднинг жароҳатини даволаб сафга қайтишини нақд бир йил кутган. Аммо МЮга боргач Рууд ҳақиқий Фергюсонни кўрди. У ўз ўйинчиларига ниҳоятда бешафқат мураббий билан танишди. Стам, Бекхэм, Рой Кин каби юлдузлар билан содир бўлган воқеа фикримга асос бўла олади".\nБу воқеа 2005 йилнинг ноябрь ойида рўй берган. Орадан кўп ўтмай МЮни Лига кубоги финалида "Уиган"га қарши баҳс кутиб турарди. Ўйин финал бўлишига қарамай, Фергюсоннинг қайсарлиги сабаб Луи Саа асосий таркибдан жой олади. "Қизил иблислар" ортиқча қийинчиликсиз ҳисобни очишади. Ҳатто жамоа 4:0 ҳисобида олдинга чиқиб олади. Жамоанинг финалга етиб келишига ўз ҳиссасини қўшган Нистелрой бу пайт захирада ўтирарди. Захирадан биринчи бўлиб Киран Ричардсон майдонга тушади. Ундан кейин Патрис Эвра билан Неманья Видич. Бу билан Фергюсон мураббийга гап уқтириш қанақа бўлишини Руудга кўрсатиб қўйганди. Учинчи ўзгариш амалга ошгач, камералар нигоҳи ван Нистелройга қаратилади: у иложсиз бир жойда ўтирарди. Ўйиндан сўнг "сариқ матбуот" номи билан донғи кетган The Sun яна катта саҳнага чиқади. Энди бу нашр мураббий ва голландиялик ҳужумчи ўртасида муаммолар юзага келгани ҳақида бўрттириб мақола чоп эта бошлайди.\nАйнан финалдаги ўйиндан кейин Нистелрой майдонга тушмагани учун тушкун кайфиятга тушиб қолади. У асосий таркибдаги ўрнини йўқотиб бўлганди. Шундан сўнг матбуот унинг жамоадан кетиши мумкинлиги ҳақида ёза бошлайди. Энг қизиғи ван Нистелрой машғулотларда Криштиану Роналду билан тортишиб қолибди деган хабардан кейин бошланади. Балки бу ҳам Фергюсоннинг "буюртмаси" бўлиши мумкин. Захирада қолган ҳужумчи шунга қарамай кейинги ўйинларда 6та гол уришга муваффақ бўлади, аммо энг яхши тўпурар бўлиш учун курашда Тьерри Анрига ютқазиб қўяди. "Чарльтон" билан кечган баҳсда эса Рууд умуман учрашув қайдномасига киритилмайди. Шундан сўнг газеталар ван Нистелрой Роналду билан келиша олмаяпти деб яна бонг уришади.\nАлекс Фергюсон интервьюсидан: "Машғулотлар пайтидаги жараён мени чуқур ўйлантириб қўйди. Мен йигитларни бир ерга жамлаб улардан ажойиб жамоа шакллантирмоқчи эдим. Лекин бунинг учун Рууддан воз кечишим шарт эди. Мураббийлик соҳасида баъзан оғир қарорлар қабул қилишга тўғри келади. Мен қандай иш тутмай, ҳаммасини МЮ учун қиламан".\nФергюсоннинг ўша баёноти жуда шов-шув кўтарганди. Ван Нистелрой кетиши кераклигини англаб етган, бундан бошқа йўл ҳам йўқ эди. Одамлар ўз вақтида Пол Инс, Япп Стам, Дэвид Бекхэм, Рой Кин қандай ғалва билан жамоадан кетганини эслар, ҳамма Руудни ҳам шу йўл кутаётганини тахмин қиларди. Орадан кўп ўтмай Фергюсон бироз юмшоқ баёнот билан чиқиш қилади: "Ван Нистелрой янги қарор қабул қила олмагани учун клубни тарк этди. Мен ҳар доим асосий таркибни тузаётганда икки-уч футболчини рўйхатдан ташқарида қолдираман. Бу ўйинчилар афсона бўладими, юлдузми ёки оддий футболчими мен учун фарқи йўқ. Ҳар бир футболчи мураббий қарори бирламчи эканини англаб етиши шарт".\nГолландиялик ҳужумчи охири бир қарорга келиб МЮдан кетишга мажбур бўлади. Уни "Реал Мадрид" кутаётганди. Шундай бўладики, Руудни ҳатто Рой Киннинг хайрлашув учрашувига таклиф этишмайди. "Мен шу ўйинда қатнашишни жуда хоҳлагандим, Ройга бўлган ҳурматимни кўрсатмоқчи эдим, аммо бунга рухсат беришмади", деб эслаганди Рууд ван Нистелрой. МЮдаги фаолияти мобайнида голланд ҳужумчиси АПЛнинг 150та ўйинида майдонга тушиб, 95та гол уришга муваффақ бўлди ва "Гол урувчи машина" лақаби билан Манчестерни тарк этди. Энди уни умуман бошқа футбол ва бошқа чемпионат кутаётганди.\n“Аякс” Донни ван де Бекни сотмайди 4\n"Бавария"нинг собиқ футболчиси клубни бошқариши мумкин 2\nВан Дейк: "Манчестер Сити" "Ливерпуль"га қараганда бироз яхшироқ ҳаракат қилди" 29\nАПЛ. Мавсум футболчиси аниқланди 24\nВан Дейк: "Кейинги мавсум 100 очко йиғамиз" 27\n"Барселона" 170 млн. еврога "Аякс"нинг уч футболчисини сотиб олмоқчи 40\nВан Дейк "Брайтон"дан сенсация кутмоқда 19


Тошкентда ички ишлар ходимининг бурнига боши билан зарба берган фуқарога нисбатан жиноий иш очилди\n07:56 / 04.09.2021\nИжтимоий тармоқларда фуқаролар ва ички ишлар органлари ходимлари иштирокидаги ҳолат видеоси тарқалди. Тошкент шаҳар ИИББ вазият бўйича расмий маълумот берди.\nҚайд этилишича, 28 август куни Янгиҳаёт тумани ИИО ФМБ патруль-пост хизмати ходимлари, сафдор Ҳ.И. ва Ф.Х. Янгиҳаёт тумани Спутник-15 массивидаги 12-сон автобус парки яқинида тунги вақтдаги пиёда патруллаш давомида хатти-ҳаракатлари билан шубҳа уйғотган икки нафар фуқаро, 27 ёшли Т.Н. ва 30 ёшли У.Г.ни кўриб қолган.\nБилдирилишича, ходимлар фуқароларнинг ёнига келиб, ўзларини таништирган ҳамда жамоат жойида ниқобсиз юриш маъмурий ҳуқуқбузарлик ҳисобланиши ҳақида огоҳлантирган. Сўнг фуқароларнинг шахсларини аниқлаш мақсадида улар туман ИИО ФМБ ички ишлар бўлимига таклиф қилингани айтилади.\n“Аммо йигитлар бу илтимосга жавобан қўпол тарзда қаршилик кўрсатиб, ходимларнинг қонуний талабларига бўйсунмадилар. Т.Н. боши билан сафдор Ҳ.И.нинг бурун қисмига зарба бериб, унга бадан шикасти етказди. Т.Н. ва У.Г.нинг воқеа жойига етиб келган патруль-пост хизмати ходимлари томонидан қўлга олиниш жараёни видеога тушиб қолган. Ҳуқуқбузарлар ИИБга, жабрланувчи эса – тиббиёт муассасасига етказилди”, дейилади маълумотда.\nТаъкидланишича, мазкур факт бўйича тўпланган ҳужжатлар Янгиҳаёт тумани прокуратурасига йўналтирилган. Янгиҳаёт тумани прокуратураси томонидан Т.Н.га нисбатан Жиноят кодексининг 219-моддаси 2-қисми («Ҳокимият вакилига ёки фуқаровий бурчини бажараётган шахсга қаршилик кўрсатиш») бўйича жиноят иши қўзғатилган.


"Навбаҳор"нинг шорт листи катта ҳоким Бабаян билан янги "Навбаҳор"ни қурмоқчи 30-11-2021, 10:00 | Zamin.uz\nБугун Наманган вилояти ҳокими Шавкат Абдураззоқов "Навбаҳор" футболчилари билан учрашган. Бизга етиб келган маълумотларга кўра, клубнинг 2022 йил учун режалари катта. Самвел Бабаян Сербиядан ўзи янги футболчиларни кўриб, танлаб келишни мақсад қилган. Канчельскис масаласи ҳал бўлгач, клуб трансферларга зўр бермоқчи.\nЯна бир аниқ маълумот шундан иборатки, Самвел Бабаян билан янги шартнома бўйича келишувга эришилган ва у жамоани 2022 йил бош мураббий сифатида майдонга олиб тушади. “Замин” янгиликларини “Инстаграм”да кузатиб боринг\nЯнгиликлар » Спорт » "Навбаҳор"нинг шорт листи катта, ҳоким Бабаян билан янги "Навбаҳор"ни қурмоқчи


Ер шарида бош оғришига шикоят қилмаган одам топилмаса керак. Бош оғриғининг қайси тури жиддий касалликка ишора қилади, қайси тури эса ўзи мустақил касаллик хисобланади? Қуйида уларни фарқлаш ва даволаш усуллари хақида сўз юритилади.\n1. Тензион оғриқлар.\nЭнг кенг тарқалган бош оғриғи тури бўлиб, 3 фоиз холатларда хроник турга ўтади.\nБелгилари: Бошнинг тепа қисмида айлантириб, ўраб олувчи босувчи ёки қисганга ўхшаш оғриқ хисси бўлиб, пешона ва кўз атрофии мускулларини зўриқиши кузатилади. уларни бўшаштиришни иложиси бўлмайди. Бу оғриқларнинг давомийлиги ярим соатдан бил хафтагача чўзилиб, одатда кечга яқин кучаяди.\nСабаблари: Ортиқча стресс, бош ва бўйин қисми шикастланишлари ва бошқалар.\nКандай даволанади: Оғриқлар доимий бўлмагани учун энг яхши даво усули оғриқ қолдирувчилар (ибупрофен ёки парацетамол). Огриқ бир хафтадан ортиқ чўзилса жисмоний тарбия билан шуғулланиш тавсия этилади: бош ва бўйинга бериладиган машқлар, тоза хавода юриш, стрессни олдини олиш. Хроник тури дори воситалари ёрдамида врач кўрсатмасига биноан даволанади.\nБошнинг бир томонида қайталанувчи, 4 соат ва ундан кўп давом этувчи бош оғриқлари хисобланади.\nБелгилари. Бош оғриғи ва бош айланиши, кўнгил айниши ва ёруғликдан қўрқиш (фотофобия), айрим пайтларда оғриқ хуружидан аввал кўз олдида ёрқин рангли халқасимон ёки йўл-йўл галлюцинациялар, бутун тана бўйлаб енгил санчишга ўхшаш хиссиёт.\nСабаблари. Сўнгги йилларда мигрень сабаби қилиб: бош мия фаолиятини бузилиши, бош мия қон томирларини кескин кенгайиши ва бош мия пўстлоғида анормал электрик фаолликни пайдо бўлиши кўрсатилмоқда.\nДаволаш. 20% га яқин одамларда мигрень қандайдир аниқ бир ташқи таъсирот (кескин хид, баланд монотон овоз, тамаки хиди) дан сўнг пайдо бўлади. Бундай беморларга бу каби провокацион омиллардан узоқроқ юриш тавсия этилади. Мигреньда триптанлар тутувчи препаратлар (алмотриптан; элетриптан; фроватриптан; наратриптан ва хаказо) буюриладти.\n3. Кластерли оғриқлар\nБу оғриқлар ер шари ахолисининг 1 фоизида, асосан эркакларда учрайди.\nБелгилари. Бошнинг бир томонида интенсив, пульсацион оғриқлар, бошнинг юз сохасига ва кўз атрофига иррадиацияланади. 15 дақиқадан бир соатгача давом этиши мумкин. Кўзларнинг қизариши ва ёшланиши, бурун битиши, бош мияга қоннинг оқиб келганини хис қилиш билан намоён бўлади. Куннинг маълум бир пайтида бошланиб, бир хил оралиқларда қайтарилади: хафтада бир, ойда бир ва хаказо. Хуруж пайтидаги оғриқлар шу даражага етадики, инсоннинг харакатланиши ва гаплашишга имкони бўлмайди.\nДаволаш. Даволаш қийин, негаки эпизодик бошланиб, ўз-ўзидан йўқолиб қолиши хам мумкин. Хроник турида кислородотерапия ва дори инъекциялари буюрилади.\n4. Ичкилик карахтлиги (Похмелье)\nСабаблари. Спиртли ичимликлар бош мия қон томирларини кенгайтириб, бош мия нейронлари орасида узатиладиган электрик сигналларни ўтишини бузиб қўяди. Шунингдек, алкогол таъсирида организм сувсизланади ва мигренга сабаб бўлади.\nДаволаш. Энг яхши даво парацетамол ва яхши уйқу. Агар оз миқдордаги алкогол дозаларига хам бош оғриса сиз мигреньдан азият чеккан хисобланасиз. Алкогол фақат келтириб чиқарувчи омил вазифасини ўтаётган хисобланади.\n5. Бош мия ўсмалари\nИпохондриклар барча бош оғришини бош мия раки билан боғлайди. Аслида эса ўсмасимон касалликлар хисобига бош оғриши бор йўғи 4% ни ташкил этади.\nБелгилари. Оғриқлар асосан эрталаб бўлади, қусиш билан кечади. Бу холатларга кескин озиб кетиш, шахсиятини ўзгариши, талвасасимон хуружлар қўшилса бош мияни текшириш кераклигини англатади.\nСабаблари. Бош миянинг катталашуви, бош мия ичи босимини ортишига ва тегишли шикоятларга олиб келади.\nДаволаш. Ўсманинг жойлашуви, тури ва ўлчамига боғлиқ.\n6. Бош мия ичига қон кетиш\nБош мия қон томирларини шикастланиши бошида билинтирмаслиги мумкин. Бир неча соат ўтгач эса қон қуйилиш белгилари ўзига хос белгилар билан намоён бўлади.\nБелгилари. Бош миянинг исталган жойида бирданига кучаювчи оғриқ, кўриш фаолиятини, нутқ ва мувозанатни бузилиши, кўнгил айниши, шахсиятни бузилиши кузатилади. Бу белгилар навбатма-навбат пайдо бўлиб, кескин кучайиши ва хушдан кетишга сабаб бўлиши мумкин.\nСабаблари. Бош мия қон томирларини ортиқча ингичкалашуви ёки травмалар, қон босимини кескин ортиши (инсульт).\nДаволаш. Врач авваламбор бош мияни кисилишига сабаб бўлаётган гематома (қон лахтасини) олиб ташлаши керак. Кейин қон қуйилиш сабаблари аниқланади. Махсус текшириш усуллари тавсия этилади.\n7. Чакка артерияси яллиғланиши\nБу касаллик 50 ёшдан ўтган одамларда учраб, даволанмаслик тўлиқ кўрликка олиб келиши мумкин.\nБелгилари. Кучли бош оғриқлари, озиб кетиш, уйқусизлик, депрессия, тана хароратини ортиши ва тери рангини қизариши. Елка ва бўйиш сохалари оғриши мумкин.\nСабаблари. Вирусли инфекциялар, дориларни тартибсиз ичиш, қуёш нурида кўп туриш, алкоголизм, совуқ қотиш ва иммун тизимни кучсизланишига олиб келувчи бошқа барча омиллар.\nДаволаш. Қон томирлардаги яллиғланишни олдини олиш учун стероид препаратлар қўлланади. Кўриш фаолияти бузилганда офтальмолог даволайди.\nОктябр 19, 2017 3308 2 Рукн НЕВРОЛОГИЯ\nБОШ МИЯ ОҒРИҚЛАРИ ВА УЛАРНИНГ КЕЛИБ ЧИҚИШИ....\nАвг 26, 2018 2254\nЭРТАЛАБДАН БОШ ОҒРИШИНИНГ 5 ТА САБАБИ. ...\nАпр 07, 2018 2197


Сийрат илмининг илк уламолари (давоми) — KUKALDOSH.UZ\nУрва ибн Зубайр Мадинадан Мисрга кўчиб борадилар ва у ерда етти йил истиқомат қиладилар. Балозурий Урва раҳматуллоҳи алайҳни шундай деганларини ривоят қилганлар: “Мисрда етти йил яшадим ва у ерда уйландим. У ернинг аҳолиси ниҳоятда тиришқоқ эканликларини кўрдим. Уларга ортиқча солиқ юки юкланган . Уни Амр ибн Ос фатҳ этганлар.”\nҲишом ибн Урва у зотнинг оёқлари кесилиши ва ўғиллари Муҳаммаднинг ўлими тўғрисида қуйидагиларни ривоят қилганлар: “Урва оёқлари касал бўлганда Валид ибн Абдулмаликнинг ҳузурига келдилар. Унга уни кесиш керак дейилди. У мендан бир қисмим кесилишини ҳоҳламайман деди. Лекин кўп ўтмай яра тиззагача борди. Унга тиззадан кўтарилса, касаллик туфайли ўлиши мумкинлиги айтилди. Шунда оёғини кесдирди. Оёғи кесилганда ҳатто юзи буришмади. Оёғи кесилишидан олдин унга дори берилса оғриқни сезмаслигини айтишди. У зот эса: “Бу дорига мени иҳтиёжим йўқ…”, дедилар.\nШу пайтда ўғиллари Муҳаммад ибн Урва Валид ибн Абдулмаликнинг отхонасида йиқилиб вафот этади. Шунда бир киши Урвага таъзия билдириб келади. Урва унга агар оёғим учун таъзия билдираётган бўлсанг унинг борасида Аллоҳдан умидворман дейдилар. У одам йўқ ўғлингиз Муҳаммад борасида таъзиям дейди. У зот ўғлимга нима бўлди дейдилар. У хабарини беради. Урва: “Эй Аллоҳим бир аъзомни олдинг ва қолганларини қолдирдинг. Бир ўғлимни олдинг бошқа фарзандларимни қолдирдинг. Албатта сен олсанг қолдирувчисан. Агар имтиҳон қилсанг кечирувчисан”, дейдилар. Ийсо ибн Талҳа Урва ибн Зубайр оёқлари кесилиб Валиднинг ҳузуридан қайтганларида олдиларига таъзия учун келадилар. Урва ўғилларининг бирига: “Оёғимни оч, кўрайчи!” дейдилар. Ийсо Урвага: “Инна лиллаҳи ва инна илайҳи рожиъун”, Эй Абу Абдуллоҳ, албатта Аллоҳ бизнинг сизга муҳтож бўлганимизни қолдирибди: фикрингизни, илмингизни”, деди. Урва Ийсога: “Ҳеч ким оёғим учун сизчалик таъзия билдирмаган эди”, дедилар.\nУрва ибн Зубайр раҳматуллоҳи алайҳ 94 ҳижрий йилда вафот этганлар. Урва раҳматуллоҳи алайҳ Мадинанинг етти фақиҳларидан бири бўлганлар. У зот ислом тарихи ҳақидаги хабарларни ота-оналари Зубайр розияллоҳу анҳу ва Асмо бинту Абу Бакр розияллоҳу анҳодан, холалари Оиша розияллоҳу анҳо ва бошқа саҳобалардан жамлаганлар. Ҳадис илмида ҳам пешқадамликлари билан машҳур бўлганлар. Шогирдларга ушбу маълумотлардан таълим бериш билан бирга, ислом тарихининг илк босқичларини тўплаб ёзиб борганлар. У зотнинг маълумотлари бизгача Ибн Исҳоқ, ал-Воқидий ва Табарийлар орқали етиб келган. Халифа Абдулмаликка ёзган рисолалари Набий соллаллоҳу алайҳи васалламнинг ҳаётлари ёритиб берилган энг қадимий ёзма манбалардан бири бўлиши билан бирга арабларнинг энг қадимий насрий тарихини ёритиб беради. Бизга у зотнинг сийратга бағишланган бирор китоблари етиб келмаган бўлсада, сийрат ва мағозийга тегишли ҳадисларни жамлашда алоҳида ўринлари бўлган. Ўғиллари Ҳишом айтадилар: Урва (раҳматуллоҳи алайҳи) бирор нарсани ўз фикридан гапирмас, балки ҳадисга суяниб гапирар эдилар ва шеъриятни яхши кўрар эдилар.\nАллоҳ таолонинг юлдузлар ва бошқа нарсалар билан қасам ичиши (Шамоилул Мустафо)


14:16 04.01.2017 (Янгиланган 14:38 04.01.2017) Ҳавола олиш\nМазкур ғоя илк марта Тошкентда бўлиб ўтган Fashion Week 2016 кўргазмасида намойиш этилган\nТОШКЕНТ, 4 янв — Sputnik. Тошкентдаги The Beauty Bar салони стилистлари Ўзбекистоннинг 14 ҳудудида истиқомат қилувчи аёллар қиёфасини тасвирлаб берувчи ажойиб видеоролик тайёрлашди. Видеоролик Youtube видеохостингида жойлаштирилган.\nЛойиҳа муаллифларининг айтишларича, мазкур ғоя илк марта Тошкентда бўлиб ўтган Fashion Week 2016 кўргазмасида намойиш этилган.\nВидеороликда Ўзбекистоннинг 14 ҳудудида истиқомат қилувчи аёлларнинг яшаб турган жойларига хос қиёфа ва кийимда тасвирланиши акс этган.\nThe Beauty Barнинг ижтимоий тармоқдаги саҳифасида роликни тайёрлаган стилистлар Музаффар Воҳидов, Наргиза Дадажонова, Олеся Грущак, Феруза Турғунбоеваларга миннатдорлик билдирилган.


14:22 / 20.06.2017 1934 pdf Ўқиш режими + -\nРамазон ойида содир бўладиган баъзи хатолар:\n1. Шомдан олдин ижобат бўладиган фурсатда дуони тарк қилиш.\n2. Шом азонини эшитганда қайтармай туриш.\n3. Токи азон тугагунича оғизни очмай туриш.\n4. Шом намозидан кейинги равотиб суннатни тарк қилиш.\n5. Таровеҳ намозини имом билан бирга охиригача ўқимаслик.\n6. Таровеҳни биринчи кечасида ўқимасдан бошқа ишга машғул бўлиш.\n7. Фақат Рамазонда намоз ўқиш.\n8. Овқат ва ичимликда исрофга йўл қўйиш.\n9. Хатми қуръонни тафаккур билан эшитишдан ғафлатда қолиш.\n10. Ифторга машғул бўлиб, шомни уйда ўқиш.\n11. Шом билан хуфтон орасидаги вақтни беҳуда ўтказиш.\n12. Саҳарликни тарк қилиш. (Чунки ҳадисда: Саҳарлик қилинглар, саҳарликда барака бор, деб айтилган).\n13. Саҳарликда дуо ижобат пайтини зое қилиш.\n14. Ёш болаларни рўза тутишга қизиқтирмаслик.\n15. Ғийбат, чақимчилик, ёлғон ва алдов каби баъзи ҳаром нарсалардан тийилмаслик.\n16. Ҳайитга кийиниш баҳонаси билан рамазоннинг энг охирги фазилатли кунларини бозорда ўтказиб юбориш.\n17. Сериал ва филмлар томоша қилиш билан фазилатли кунни ўтказиб юбориш.\n14:21 / 20.06.2017 1885\n14:23 / 20.06.2017 1387\nСамолётдаги .қора қути,нинг ранги тўқ сариқлигини биласизми Машъум ҳодисаларга боғлиқ бўлгани учунгина уни .қора, деб аташган.\n1232 09:05 / 29.03.2018\nNewcastle шаҳрига кўмир экспорт қилиш нақадар ҳайратланарли?\nИнглиз тилида Newcastle шаҳрига кўмир экспорт қилиш нақадар ҳайратланарли деган бир латифа бор. Чунки, ушбу шаҳар кўмир экспорти билан машҳурдир.Бундан ҳам давоми...\n1609 14:08 / 11.06.2017\n1196 09:25 / 05.05.2018


Қандай қутилсам бўлади: дуо қилаётганимда ҳар хил ҳаёллар келади – Alhidoya.uz\nҚандай қутилсам бўлади: дуо қилаётганимда ҳар хил ҳаёллар келади\n— Намозлардан кейин дуо қилсам ҳаёлимга «дуо қилиб овора бўлма, сани дуойинг қабул эмас», «чин дилдан қилмадинг қабул эмас» ёки «Aллоҳнинг қудратига шубҳа қилиб қўйдинг, энди қабул эмас» деган ҳар хил ҳаёллар келади. Кейин шу ҳаёллар билан урушиб-урушиб зўрға дуо қиламан. Илтимос маслаҳат беринг устоз, қандай йўл тутай.\n— Сиздаги ҳолат васваса ҳисобланади. Бунга эътибор берманг. Ҳадиси шарифда “Дуо ибодатнинг мағзидир” дейилган. Яъни биз дуо қилганимизда ибодат қилаётган бўламиз. Шайтон дуо қилмасликни васваса қилмоқда. Агар бунга эътибор қилсангиз охири бориб дуо қилишдан безиб қоласиз. Натижада дуо қилмай қўясиз. Шайтоннинг мақсади ҳам шу – сизни дуодан тўхтатиш эди.\nАхир Буюк Роббимиз “дуо қилинглар, ижобат этаман” деган бўлса, биз нега дуо қилишдан тўхташимиз керак, тинимсиз дуо қилавераман, деб дуоларни кўпайтиринг. Ояти каримада:\n«(Эй Муҳаммад алайҳиссалом), (турли гуноҳ-маъсиятлар қилиш билан) ўз жонларига жиноят қилган бандаларимга айтинг: «Аллоҳнинг раҳмат марҳаматидан ноумид бўлмангиз! Албатта, Аллоҳ (Ўзи хоҳлаган бандаларининг) барча гуноҳларини мағфират қилур. Албатта, Унинг Ўзигина мағфиратли, меҳрибондир» (Зумар сураси, 53).\n«…Раҳматим – меҳрибонлигим эса ҳамма нарсадан кенгдир» (Аъроф сураси, 156).\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам айтдилар: «Аллоҳнинг юзта раҳмати бўлиб, ундан битта раҳматни жинлар, инсонлар, ҳайвонлар ва ҳашоратлар орасига туширди. Ана ўша битта раҳмат билан улар бир-бирига раҳм қиладилар, шафқатли бўладилар. Ва шу раҳмат билан ваҳший ҳайвон ўз боласига меҳрибон бўлади. Аллоҳ тўқсон тўққизта раҳматни олиб қолдики, улар билан қиёмат кунида бандаларига раҳм қилади» (Муттафақун алайҳ). Валлоҳу аълам.\nКалит сўзлар: аёлвасвасадуосавол-жавоб\nКаъбаи муаззаманинг ичида нима бор?


Туркманистонда цемент сотиб олмоқчи бўлган харидорлардан никоҳ гувоҳномаси талаб қилинмоқда | Najot.org\n16.09.2019 Нажот 0 коментариев никоҳ гувоҳномаси,Туркманистон,цемент\nТуркманистоннинг Лебап вилоятида «Туркманцемент» ишлаб чиқариш бирлашмаси дўконларида харидорлардан никоҳ тузилганлиги ёки бекор қилинганлиги тўғрисидаги гувоҳнома талаб қилина бошланди, деб хабар беради Fergana News.\nОилавий аҳвол тўғрисидаги ҳужжатга қўшимча равишда, харидор яшаш жойидан кафолат хати ва қурилиш учун ер ажратиш бўйича туман архитектура бўлимидан тасдиқнома тақдим этиши керак. Ушбу учта ҳужжат биргаликда инсоннинг ҳақиқатан ҳам бирор нарса қуришни режалаштираётганини тасдиқлайди. Акс ҳолда, цемент сотилмайди.\nБироқ, барча ҳужжатларни тақдим этганлар дарҳол цемент олмайди. Улар фақат навбатга ёзилади. «Туркманцемент» дўконлари кам маҳсулотни олиб келади, шунинг учун харидорлар кутишлари керак. Цементни хусусий савдогарлардан ҳам сотиб олиш мумкин, лекин уларга бир қоп цемент учун 28 манат ($8) эмас, 120 манат ($34) тўлашга тўғри келади.\nТуркманистонда цемент етишмаслиги ҳақидаги хабарлар 2019 йил апрель ойидан бошлаб мустақил оммавий ахборот воситаларида пайдо бўлди.\nМай ойида Дошўғуз, июнь ойида Мари ва Лебап вилоятларидаги давлат дўконларида цемент сотилиши тўхтатилган, хусусий тадбиркорларда ушбу қурилиш материалининг нархи кескин ошган эди.\n← Саудиядаги заводларга уюштирилган ҳужумлар нефть бозорига таъсир қилиши мумкин\nТуркия С-400 тизимининг иккинчи партиясини қабул қилиб олди →\nСаудиядаги заводларга уюштирилган ҳужумлар нефть бозорига таъсир қилиши мумкин Саудия...


ЎзА - Чироқчилик уруш фахрийсига “Damas” автомобили топширилди\nЧироқчилик уруш фахрийсига “Damas” автомобили топширилди\n03.05.2017 15:00 Чоп этиш версияси\nПрезидентимизнинг жорий йил 4 апрелдаги “Иккинчи жаҳон уруши қатнашчиларини рағбатлантириш тўғрисида”ги фармони ҳамда “Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарори асосида Қашқадарё вилоятида ҳам 9 май – Хотира ва қадрлаш куни муносабати билан уруш ва меҳнат фронти фахрийларига алоҳида ҳурмат-эҳтиром кўрсатилиб, моддий-маънавий қўллаб-қувватланмоқда, совға-саломлар топширилмоқда.\nВилоятда истиқомат қилаётган 120 нафар Иккинчи жаҳон уруши қатнашчисининг саломатлигини мустаҳкамлаш ва турмуш шароитини яхшилаш доимий эътиборда.\n– Мамлакатимизда Иккинчи жаҳон уруши қатнашчиларига алоҳида эътибор ва ғамхўрлик кўрсатилаётгани кўнглимизни тоғдек кўтариб, умримизга умр қўшмоқда, – дейди Чироқчи туманидаги Додиқ қишлоғида яшовчи Иккинчи жаҳон уруши иштирокчиси Жўра бобо Юсупов. – Кексаларнинг роҳат-фароғатда ва хотиржам яшаши учун барча шароит яратилмоқда, дўхтирлар саломатлигимизни доимо назорат қилиб боради. Ҳозир ўтмишни эслаш ниятим йўқ, лекин бугунги ёшларга бир нарсани айтишим шарт. Халқимиз уруш ва урушдан кейинги йилларда не машаққату заҳматларни кўрмади. Шунинг учун ёшларимиз бугунги тинчлик ниманинг эвазига келгани, халқимиз учун қанчалар қадрли эканини яхши билишлари керак. Мустақилликни, бугунги тинч ва фаровон кунларни қадрлаш, уни кўз қорачиғидек асраб-авайлаши лозим. Яратганга шукр, тинчликнинг ортидан кўнглимиз хотиржам, турмушимиз обод.\nВилоят ҳокимлиги, “Қашқадарё автотеххизмат” масъулияти чекланган жамияти, “Нуроний” жамғармаси вилоят бўлими, вилоят касаба уюшмалари ташкилотлари бирлашмаси ва бир қатор ташкилотлар вакиллари Жўра бобо Юсуповга “GM Uzbekistan” қўшма корхонасида ишлаб чиқарилган “Damas” автомашинаси калитини тантанали равишда топширди.\n– Давлатимиз раҳбари биз, кексаларнинг кўнглини жуда яхши билар экан, – дейди Жўра бобо. – Қаранг-да, баъзан у ёқ-бу ёққа юриш, невара-чевараларникига меҳмонга боришда бироз қийналиб юрардим. Мана энди бемалол ўз машинамда боравераман. Тўғри, болалар қараб туришмайди, ҳаммаси хизматимизга шай. Лекин ўзингники бўлганига нима етсин. Бунинг учун Президентимиздан, ҳукуматимиздан, барча саховатли инсонлардан миннатдормиз.


Қирғиз-тожик чегараси ёпилди\n20 октябр 2021, Тошкент вақти: 19:15\nҚирғизистон-Тожикистон чегарсидаги ўтиш пунктларининг барчаси ёпилди.\nҚирғиз расмийлари Тожикистон билан чегаранинг ёпилганини мамлакатда беқарор вазият ҳукум сураётган бир пайтда, қўшни республиканинг Рашт туманида ҳукумат кучлари билан тўқнашган қуролли гуруҳ Қирғизистон ҳудудига ўтишга ҳаракат қилиши мумкинлигига оид хавотирлар билан изоҳламоқда.\nҚирғизистон Чегара хизмати раиси ўринбосари Чўлпўнбек Турусбековнинг айтишича, тожик-қирғиз чегарасидаги ўтказиш пунктлари ёпилган ва чегара чизиғи бўйлаб кучайтирилган тартиб ўрнатилган. Бироқ Чегара хизмати расмийсининг айтишича, чегара чизиғидаги барча ҳудудларни назорат қилишга куч етарли эмас.\n- Қирғизистон жанубига шимолий ҳудудлардан- Норин, Қоракўл, Толас ва Чуйдан махсус тайёргарликдан ўтказилган қисмларни жойлаштирдик. Тожик-қирғиз чегарасининг барча қисмида қаттиқ назорат ўрнатишга ҳаракат қилаяпмиз,- деди Чўлпўнбек Турусбеков.\nКўпчилик таҳлилчилар Қирғизистон ҳуқуқ –тартибот тузилмаларининг мамлакат ҳудудига ўтишга ҳаркат қиладиган қуролли гуруҳларга бас келадиган даражада тайёргарлиги мавжудлигига шубҳа билан қарайдилар.\nЧунки 2006 йилнинг апрел-май ойларида Тожикистоннинг Хўжанд шаҳридаги қамоқхонадан қочган 12 кишидан иборат қуролли гуруҳ Қирғизистон ҳудудига кириб келган эди. Ўша йили Жалолободда ҳам террорчи ташкилотга мансублиги айтилаётган гуруҳ пайдо бўлиб қолган эди. Қирғиз махсус хизматлари бу гуруҳларни қўлга олиш учун ўтказган амалиёт бир неча кунга чўзилган ҳамда ҳуқуқ-тартибот тузилмаларидаги жанговор тайёргарликнинг сустлиги туфайли кўп қурбонлар берилган эди.\nХавфсизлик масалалари бўйича мутахассис, Қирғизистон Миллий хавфсизлик хизмати собиқ раҳбарларидан бири Артур Медетбековнинг айтишича, Ўш воқеларидан сўнг қуролли кучлар янада заифлашган.\n- Жанубдаги тартибсизликлар оқибатида чегараларни қўриқлашга ожизроқ бўлиб қолганмиз. Чунки асосий кучлар жанубий ҳудудни назорат қилиш учун ташланган, чегарада эса куч етишмайди. Иккинчидан, чегарани етарли даражада қўриқлашни ташкил этиш учун маблағ етишмовчилиги сезилмоқда. Айни пайтда қирғиз чегарачилари замонавий техник воситалар билан ҳам ўртамиёна даражада таъминланган. Чегарада техник воситаларнинг етишмаслиги ҳам мавжуд,- дейди Артур Медетбеков.\nМутахассиснинг айтишича, Рашт туманида пайдо бўлган қуролли гуруҳ вазиятдан фойдаланиб Қирғизистоннинг жанубий ҳудудига ўтиши ҳамда бу ерда радикал кайфиятдаги гуруҳлар ёки жиноий унсурлар билан бирикиб турли тартибсизликларни бошлаши эҳтимолдан ҳоли эмас.\nҚирғизистоннинг Тожикистон билан чегарадош ҳудудида жойлашган Боткен вилояти расмийси Тоштемир Эшалиев эса бундай таҳминларга асос йўқлигини айтади. Унга кўра, қўшимча кучларнинг чегарага жалб қилиниши ҳам тоғли ҳудудларда, яъни довон ва сўқмоқларда тўла назорат ўрнатиш иконини бермаяпти, бироқ чегаранинг асосий қисми қаттиқ назорат остида.\n- Довонлар ҳозирги кунда ҳам очиқлигича қолмоқда. Бироқ Қирғизистон ҳудудига ўтиш мумкин бўлган бошқа йўллар ва сўқмоқлар тўла назорат остида. Бу йўл ва сўқмоқлардан қуролли гуруҳнинг Қирғизистон ҳудудига кириб келишидан хавфсирамаса ҳам бўлади, - деди Қирғизистоннинг Боткен вилояти ҳокимияти расмийси Тоштемир Эшалиев.


ЎзА - Маҳалланинг ярмида канализация йўқлигига ким жавобгар?\n06.07.2018 15:30 Чоп этиш версияси\nМаҳалланинг ярмида канализация йўқлигига ким жавобгар?\n“Абу Бакр Шоший” МФЙ раиси:\n– Маҳалламизда жамоат тартибини таъминлаш, ҳуқуқбузарликни олдини олиш ва жиноятчиликка қарши курашиш бўйича олиб борилган чора-тадбирларга кўра, 2017 йил ва жорий йилнинг ўтган даври мобайнида бирорта ҳам жиноят содир этилмади. Шунингдек, ўтган бир ярим йил мобайнида оилавий ажримлар ҳам юз бермади.\nМаҳалламизда 5 минг 200 аҳоли истиқомат қилади. Юқорида келтирган ютуқларимиз билан балки мақтансак бўлар. Лекин муаммоларимиз ҳам бор. Маҳалламиздаги кўчаларнинг ярмидан кўпида канализация йўқ. Ҳудудимиздаги энг катта ҳовли 3 сотихли бўлса, уларнинг ҳар бирида камида 4 тадан ўра қазилган.\nЁмғир кўп ёғиб сел келадиган бўлса деворлар чўкиб ҳовлиларни сув босган пайтлар бўлади. Мурожаатларимизга кўра, тегишли жойлардан бир неча марта комиссиялар келди. Лекин ҳеч қандай натижа бўлмади. Ўзимиз йиғинган ҳолда қилайлик десак кўпчилик хонадонларнинг қурби етмайди.\nШунингдек, Ҳастимомни улайдиган “Абу бакр Шоший” кўчаси бор. У ердан ҳар куни юзлаб туристлар пиёда ўтади. Жуда уятли нарса шуки, кўча асфальт қилинмаган, ўнқир-чўнқир. Шу пайтгача бу борада қилган мурожаатларимиз бесамар кетди.


Ўзбекистон Республикаси Олий суди томонидан “Ярашув институти — халқимизга хос бағрикенглик ва олижаноблик ифодаси” мавзуида матбуот анжумани ўтказилди.\nТадбирда мамлакатимизда истиқлолнинг дастлабки йиллариданоқ суд ҳокимиятини фуқаролар ҳуқуқ ва эркинликларини ишончли ҳимоя қила оладиган мустақил давлат институтига айлантиришга қаратилган кенг кўламли ислоҳотлар амалга оширилаётгани таъкидланди. Хусусан, ўтган даврда жиноят-процессуал ҳамда фуқаролик-процессуал қонунчилиги ислоҳ қилиниб, суд тизими ижро этувчи ҳокимият органлари назорати ҳамда таъсиридан чиқарилди.\nБу борада, аввало, жиноят ҳамда жиноят-процессуал қонунчилигини либераллаштириш, уни инсонпарварлик тамойилларига мувофиқлаштиришга алоҳида эътибор қаратилаётганини айтиш зарур.\nШу мақсадда 2001 йилда “Жиноий жазоларнинг либераллаштирилиши муносабати билан Ўзбекистон Республикаси Жиноят, Жиноят-процессуал кодекслари ҳамда Маъмурий жавобгарлик тўғрисидаги кодексига ўзгартишлар ва қўшимчалар киритиш ҳақида”ги Қонун қабул қилиниб, ҳаётга татбиқ этилди. Унга кўра, жиноятлар таснифи ўзгартирилди, яъни оғир ва ўта оғир тоифадаги жиноятларнинг қарийб 75 фоизи ижтимоий хавфи катта бўлмаган ҳамда унча оғир бўлмаган жиноятлар тоифасига ўтказилди.\nБундан ташқари, иқтисодиёт соҳасидаги жиноят ишлари бўйича қамоқ ва озодликдан маҳрум этиш жазолари ўрнига жарима жазоси жорий этилиши муҳим воқеа бўлди. Айни чоғда инсонпарварлик тамойилларига зид бўлган мол-мулкни мусодара қилиш жазо турлари рўйхатидан чиқарилди. Жиноят кодексининг 11 моддасига янги қоидалар киритилди.\nҚайд этилдики, ушбу Қонун билан 2001 йилдан бошлаб суд амалиётига ярашув институти жорий этилиши тизим ислоҳотларида муҳим босқични бошлаб берди. Эндиликда ижтимоий хавфи катта бўлмаган жиноий қилмишни содир этган шахс жабрланувчига етказилган зарарни қопласа, у жиноий жавобгарликка тортилмайди. Суд-ҳуқуқ соҳасидаги бундай янгиланишлар қанчалик оқилона эканлигини ҳаётнинг ўзи кўрсатмоқда.\n— Ярашув институти жиноий жавобгарликдан озод қилишнинг бир тури сифатида шахснинг айбдорлик масаласини ҳал қилмай туриб жиноят ишини тугатиш учун асос бўлади, — дейди Ўзбекистон Республикаси Олий суди ҳузуридаги Тадқиқот маркази бўлим бошлиғи Р. Тошбоев. — Ҳозирги пайтда Жиноят кодексининг 44 та моддасида назарда тутилган 60 та жиноят таркиби бўйича ярашув институтини қўллаш имконияти мавжуд. Бу институт жиноят қонунчилигига жорий этилганидан 2016 йилнинг 1 январига қадар республика бўйича 177 минг 492 нафар шахсга нисбатан 163 минг 759 та жиноят иши тарафларнинг ўзаро ярашганлиги муносабати билан ҳаракатдан тугатилди. Ярашув тўғрисидаги ишларни юритишда қисқа муддатда тарафлар ўртасидаги низо бартараф этилаётгани, жабрланувчининг бузилган ҳуқуқлари тикланаётгани ва унга етказилган зарар тўлиқ қоплаб берилаётгани ҳамда судланувчи жиноий жавобгарликдан озод қилинаётгани, айниқса, эътиборга моликдир.\nШунингдек, анжуманда ярашув институтининг ҳозирги ҳолати ҳамда уни янада такомиллаштириш юзасидан амалга оширилаётган ишлар юзасидан маълумотлар берилди.\nМазкур рукндаги бошқа мақолалар: « Фаровонлик омили\tСоғлом рақобат изланишга ундайди »


Женевада энг кам иш ҳақи 4100 доллар этиб белгиланди. Бу дунё бўйича энг юқори миқдордаги энг кам иш ҳақидир — Teleradio.uz\nШвейцариянинг Женева шаҳри энг кам иш ҳақининг янги миқдорини белгилади, деб хабар бермоқда Spot. Энди унинг миқдори бир соатлик иш учун 25 долларни, 41 соатлик иш ҳафтасида эса 4,1 минг долларни ташкил этади.\n2011 ва 2014 йилларда Женева аҳолиси базавий ҳисоблаш миқдори (меҳнатга тўланадиган ҳақнинг давлат томонидан расмий белгиланган энг кам миқдори) оширилишига қарши бўлиб келган. Аммо минглаб одамлар овқат учун навбатда турган пайтда пандемия қашшоқлик муаммосини юзага чиқарди, Швейцария аҳолисининг муайян қисми дунёда энг қиммат шаҳарлардан бири ҳисобланувчи Женевада яшай олмаслигини кўрсатди.\nШу сабабли 2020 йилда Женева аҳолисининг учдан икки қисми энг кам ойлик иш ҳақи 4100 доллар этиб белгиланишини ёқлаб чиқди.\nCNBC’нинг ёзишича, ўзгаришлар октябрь ойидаёқ кучга кириши кутилмоқда. Натижада ушбу энг кам иш ҳақи дунё бўйича энг юқориси бўлади. Унинг миқдори АҚШникидан уч баравар, Буюк Британияникидан эса икки баравар кўп.


21 май 2022, Тошкент вақти: 05:04\nКоронавирусга чалинганларнинг 141 минг 745 нафари соғайди.\nСоғлиқни сақлаш вазирлигининг билдиришича, 21 август куни коронавирусдан олти киши, пневмониядан уч киши вафот этди. Бу билан коронавирус қурбонлари сони 1021 нафарга, пневмониядан кўз юмганлар сони 141 нафарга етди.\nБир кунда 855 кишида коронавирус, 371 кишида пневмония аниқланди. Бу билан коронавирусга чалинганларнинг жами сони 149 минг 58 кишини, пневмония бўлганлар сони 20 минг 764 кишига етди.\nКоронавирусга чалинганларнинг 141 минг 745 нафари, пневмонияга чалинганларнинг 13 минг 378 нафари соғайди.


Қозоғистонда 2020 йил учун ер ва мулк солиғини қандай тўлаш керак\n13 Август 2021 11:58\nNUR-SULTAN. Kazinform - Солиқ қонунчилигига киритилган ўзгартиришларга мувофиқ, 2020 йил 1 январдан жисмоний шахсларга тегишли ер ва кўчмас мулк солиғи жисмоний шахсларнинг мол -мулки учун ягона солиққа бирлаштирилади. Бу ҳақда Қозоғистон Молия вазирлиги Давлат даромадлари қўмитаси хабар берди.\nШу муносабат билан ҳисобланган солиқ миқдори кўчмас мулк ва ер учун мажбуриятларни ўз ичига олади ва ягона миқдорда тўланади.\n«2020 йил учун мулк солиғини тўлаш муддати 2021 йил 1 октябрда тугайди», - дейилади қўмита хабарида.\nМулк солиғи миқдорини «E-salyq Azamat» мобил иловасида, бир вақтнинг ўзида тайёр тафсилотлар бўйича тўлаш имконияти билан, шунингдек Kaspi.kz ва Homebank банкларининг kgd.gov. kz мобил иловаларида «Келгуси тўловлар» аниқлаш мумкин.\nБундан ташқари, солиққа тортиладиган объектлар тўғрисидаги маълумотларни «E-salyq Azamat» мобил иловасининг «Солиқ ҳамёни» бўлимида топиш мумкин ёки бундай объектлар жойлашган Давлат даромадлари идорасига мурожаат қилиш керак.


Жаҳон Уйғурлари Конгресси воизи Дилшод Рашид билан суҳбат - BBC News O'zbek\nЖаҳон Уйғурлари Конгрессининг сўзчиси Дилшод Рашид Шинжон Уйғуристонидаги Урумчи шаҳрида туғилган.\nДилшод Рашид Урумчи ва Пекин шаҳарларида олий таълим олган.\nХитой армиясида зобит сифатида хизмат қилган.\nДилшод Рашид ватанини тарк этади ва 1999 йилда Швецияда сиёсий бошпана олган.\nДунё Уйғурлари Ёшлари қурултойининг ташқи ишларига масъул бўлган.\nДилшод Рашид Шарқий Туркистон Миллий қурултойи ижроия қўмитаси аъзоси бўлган.\nҲозирги пайтда у Жаҳон Уйғурлари Конгрессининг ижроия қўмитаси аъзоси ва сўзчиси ҳисобланади.\nБи-би-си меҳмони Дилшод Рашиднинг саволларга жавоблари\nАловуддин Қурбоний: Assalomu alaykum Dilshod aka. Biz o’zbekistonliklar Shinjon uyg'ur avtonom respublikasi haqida asosan kitoblarda va internetlarda o’qib qolamiz. Ruslar bosqinidan so’ng o’zbekistonliklarning dinga bo’lgan munosabatlari oldingiday kuchli emas. Hozir sizlarda xalqni dinga bo’lgan munosabati qanday? Uyg'urlarda namoz o’qiydiganlar ko’pchilikni tashkil etadim? Sharqiy Turkistonda madrasa ko’pmi, masjidlar yetarlimi? Xitoylar masjidda namoz o’qisharingga qarshilik qilmaydimi? Javob uchun oldindan rahmat.\nДилшод Рашид: Раҳмат. Ассалому алайкум. Уйғурлар, Алҳамдулиллоҳ, мусулмон. Шарқий Туркистондаги уйғурларнинг диний эркинлигини хитойлар ҳар хил воситалар билан чеклаб келаяпти. Инсоннинг масжидга кириб намоз ўқиши, ибодат қилиши, ҳатто Рамазон ойида рўза тутиши – ҳаммаси чекланган. Шарқий Туркистондаги масжидлар ҳар хил баҳоналар билан, қурилиш сабаби билан, шаҳарни обод қиламиз, деган баҳоналар билан ёпилаяпти. Масжидга кириб диний ибодат қилган инсонларни ноқонуний диний фаолият билан шуғулланди, деган жиноий ишлар очиб ҳибс қилаяптилар. Албатта, ҳар бир масжиднинг ўз имоми бор. Кўп сондаги имомларни Хитой учун мажбурий хизмат қилишларини талаб қилмоқдалар, бу имомлар масжидга ким кириб, ким чиқаётганини назорат қилмоқдалар. Масжидга кирган инсонлар ҳақида маълумотни Хитой хавфсизлик органларига етказиб, ибодат қилган уйғурларни тутиб беришга ҳамкорлик қилган имомлар бор. Ҳозирги пайтда эътиқодга бўлган чеклов тобора кучайиб кетаяпти. Миллатимизда ўз тупроғида диний эркинлик умуман мавжуд эмас.\nБи-би-си: У ердаги масжид ва мадрасалар сони ҳақида қандай маълумот бор?\nДилшод Рашид: Агар 1949 йилда Хитой коммунистлари Шарқий Туркистонни босиб олишларидан олдинги ва бугунги масжидларнинг сонини солиштирадиган бўлсак, ҳозирги пайтда ўшанда бор бўлган масжидларнинг 40 фоизи бузиб ташланди. Бу ҳақда Хитой ҳукуматининг эълон қилган статистик маълумотлари ҳам бор.\ngazetteci@gmail.com: Dilshod aka, ayting-chi, Sharqiy Turkistonning mustaqillikka erishish ehtimoli qanchalik yuqori?\nДилшод Рашид: Шарқий Туркистон масаласи бугун Хитойнинг ички масаласи эмас, бутундунё масаласига айланди. Халқимизнинг ўз иродаси ва мустақилликка бўлган орзуси кучайиб бораяпти ва буни ҳеч ким тўсолмайди. Шарқий Туркистоннинг мустақилликка эришиши халқаро ёрдам ва халқимизнинг тиришқоқлигига боғлиқ. Демократия ривожланиб кетаётган бугунги даврда инсоннинг ўз ҳуқуқларини қандай шаклда талаб қилиши, ўзининг келгусидаги сиёсий тақдирини қандай белгилаш масалаларини инсонлар жуда яхши тушунганлар. Фақат халқимиз ўз эркинлиги учун тўхтамасдан курашиши ва ўша фурсат келишини кутиши лозим. Мен ишонаман, халқаро ёрдам ва халқимиз иродаси билан демократик йўлда биз халқимиз ўз тақдирини ўзи белгилайдиган кунга етишамиз. Мен бунга 100 фоиз ишонаман.\nOdiljon Maxdumiy: Muhtaram Dilshodbek janoblari! Balki, bugungi dolzarb Sharqiy Turkiston mojarolarining bartaraf e'tish uchun, Sharqiy Turkiston mustaqilligi fidoiysi general Alixonto'ra Sog'uniy kerakdur-a?\nДилшод Рашид: Албатта, Шарқий Туркистонни Хитой босиб олганидан кейинги мустамлака йилларида уйғурларнинг миллий даъволарини кўтариб чиққан миллий раҳбар ва лидерларимиз бўлган. Мана бугунги кунда Шарқий Туркистоннинг ичида ва дунёда уйғурларнинг раҳбари деб Робияхоним тан олинган. Робияхоним бизнинг миллий раҳбаримиз ва миллий лидеримиз. Албатта, Алихонтўра Соғуний Шарқий Туркистон президенти бўлган. У киши Шарқий Туркистон мустақиллиги учун курашчи бўлганини одамлар яхши билишади. Ҳозирги ёшларимиз ўз тарихини билишга жуда қизиқишади. Ўз халқи тарихини тиришиб ўрганиб келишаяпти. Шу тарихни билиш орқали ёшларимиз Алихонтўранинг ким бўлганини жуда яхши билишади.\nWilliam Wallace, Scotland: Markaziy Osiyo davlatlari Sharqiy Turkistonni mustaqillikka erishish yo'lida dastaklamoqdalarmi yoki ularning Sharqiy Turkiston bilan munosabatlari qanday?\nДилшод Рашид: Шарқий Туркистон озодлик ҳаракати пайти бизнинг ўзбек қариндошларимиз, қозоқ қариндошларимиз, татар қариндошларимиз ва қирғиз қариндошларимиз Шарқий Туркистон ҳудудига кириб Хитой армиясига қарши курашда қатнашганлар. Афсуски, бугунги кунга келиб Ўрта Осий республикалари бир тарафдан Хитойга, иккинчи тарафдан Россия империясига муҳтож бўлиб қолдилар. Ўрта Осиё республикалари Шанхай Ҳамкорлик ташкилоти деган бирлашмага қўшилдалар. Бу ташкилот доирасидаги фаолиятда улар Шарқий Туркистон миллий мустақиллик ҳаракатига ёрдам эмас, катта тўсиқ қўйиб келаяптилар. Чунки Ўрта Осиё давлатларининг аксари диктатура давлатларидир. Мен ишонаманки, Ўрта Осиёда ҳам худди “Араб баҳори”га ўхшаш ўзгаришлар бўлиб, бу давлатлар демократик бир давлатга айланганидан кейин Ўрта Осиё жумҳуриятлари Шарқий Туркистон миллий мустақиллик ҳаракатига ёрдам беришларига ишонаман. Бугун Ўрта Осиёдаги давлатлар эмас, халқлар уйғурларга бўлаётган зулм, уйғурларнинг дардини жуда яхши тушунишади, улар Шарқий Туркистондан чиқиб келган инсонларга ҳаммаслик эканини билдириб келишади. Бироқ халқлар ожиз бўлгани учун, давлатлар диктатура бўлгани учун Шарқий Туркистонга бевосита ёрдам беролмаяптилар. Аммо халқ Шарқий Туркистондаги уйғурларни ўзининг қариндоши деб билади, уйғурлар бир кун келиб озод ва мустақил бўлишига ишонадиган кўп сондаги халқлар бор.\nБи-би-си: Бугунги кунда Туркиянинг Шарқий Туркистонга нисбатан сиёсати қандай?\nДилшод Рашид: Туркия жумҳурияти Шарқий Туркистон миллий мустақиллик ҳаракатига алоҳида эътибор бериб келаётган жумҳуриятлардан бири. Туркия кўплаб сондаги уйғурларга сиёсий бошпана бераяпти. 1949 йилдан кейин Туркиядаги партиялар, Туркия халқи уйғурларни қўллаб-қувватлаб келаётгани сабабли уйғурларнинг масаласи бутун турк дунёсининг масаласига айланди. Хитой коммунистик режими 2010 йил июл ойида уйғурларга қарши қирғин уюштирганида Туркия “Хитой ирқий қирғинни даррор тўхтатиши керак” деган баёнот билан чиққан яккаю-ягона мамлакат бўлди. Мана шу ҳам Шарқий Туркистондаги уйғурлар тақдири турк дунёси масаласига айланганининг бир исботидир.\nБи-би-си: Ҳозирги пайтда уйғур ёшлари учун ўз она тилида таълим олиш имкониятлари қандай?\nДилшод Рашид: Ҳозир Хитойнинг Шарқий Туркистонда юритаётган ассимиляция сиёсати она тилини йўқотиш, диний эътиқодни йўқотишга қаратилган. Бунга диний эркинлик ва маданиятга ҳужум орқали эришилаяпти. Ҳозир Хитойда "Қўш тилли маориф" деган шиор илгари сурилаяпти. Аслида бу икки тилли маорифга эмас, она тилини йўқотишга қаратилган. Ҳозир олий ўқув юртларида, ўрта мактабларда ва ҳатто бошланғич мактабларда она тилини чеклаш ҳаракатлари олиб борилаяпти. Она тилини йўқотиш бугунги Шарқий Туркистондаги Хитойнинг системали бостириш сиёсатининг бир турига айланган. Уйғурларни ўз она тилидан айириш мақсадидаги босимлар бугунги кунда тарихдаги энг юқори нуқтага чиқди. Бунга Шарқий Туркистондаги уйғур ёшларини Хитойнинг ички ўлкаларига мажбурий олиб кетиш орқали, Шинжонни хитойлаштириш, Шинжонда Хитой маданиятини юритиш, маорифини кучайтириш воситасида эришилаяпти. Уйғурлар ҳозир ўз тупроқларида ўз она тилидан фойдаланишда чеклашларга дуч келаяптилар. Яна Хитой жарима солиш, тил билмаганларга иш бермаслик орқали миллатимизни ўз она тилидан мажбуран воз кечтириш сиёсатини юритаяпти.\nБи-би-си: Шинжон Уйғуристонда юз берган воқеалардан кўпинча дунё хабарсиз қолади. Жаҳон Уйғурлари Конгресси Шинжонда юз берган воқеа-ҳодисаларни кўпчиликка етказиш учун нима ишлар қилаяпти? Қандай оммавий ахборот воситалари бор?\nДилшод Рашид: Албатта, Хитой ҳукумати Шарқий Туркистонда юз берган ҳодисаларни дунёга билинтирмасликка ҳаракат қилиб келади. Дунё Уйғур Қурултойи Шарқий Туркистондаги воқеаларни ва Хитой ҳукуматининг юргизаётган сиёсатини дунёга етказишда турли шакллардан фойдаланиб келмоқда. Матбуот баёнот эълон қилиш, Шарқий Туркистонда юз берган воқеаларни жаҳон матбуотига етказиш, матбуот конференциялари ташкиллаштириш, Жаҳон Уйғурлари Конгресси раҳбари Робия Қодир ва қурултойнинг бошқа раҳбарлари чиқишлар қилиб дунё мамлакатлари дипломатларига етказиш орқали Шарқий Туркистоннинг ички вазиятини тушунтириб келаяпмиз. Хитойнинг уйғурларга кучайтираётган босимлари, бу босимларга норозилик сифатида келиб чиққан тўқнашувлар, бу тўқнашувлардан эса Хитой ҳукумати уйғурларни террорчи қилиб кўрсатиш мақсадида фойдаланаётганини фош қилиб келаяпмиз. Бизнинг Дунё Уйғурлари Қурултойнинг расмий веб-сайтидан ташқари жаҳоннинг 20 дан ортиқ мамлакатида қурултойнинг ўша мамлакатлардаги ташкилотларининг ўз веб-сайтлари бор, ўзларига яраша ташвиқотлари бор. Биз китоблар нашр қилаяпмиз, журналлар чиқариб келаяпмиз.\nТаниқли Ўзбек ёзувчиси Зоҳир Аълам ҳақида хотиралар\nМэри О'Коннор: "Ўзбекистон жуда гўзал, лекин одамларнинг кўзларида ғамгинликни кўрдим"\nЛенур Юнусов: Қрим Татарлари халқ номи оқланишига узоқ вақт ҳаракат қилиб келдилар\nЕвгений Дяконов: Китобим бошқа тилларда ҳам нашр қилинишини хоҳлайман\nПрофессор Муҳаммадмусо Муҳаммадазимов: ‘Коинотнинг сирлари чексиз’\nЖаҳон Уйғурлари Конгресси расмий веб-сайти


19:53 / 29.12.2016\nЎзбекистон миллий терма жамоаси бош мураббийи Самвел Бабаян терма жамоа сардори Одил Аҳмедовнинг қишки трансферлар вақтида клубини ўзгартириши эҳтимоли бўйича фикр билдириб ўтди. Унинг ТАСС мухбирига айтишича, футболчи мавсумнинг иккинчи қисмига тайёргарликни «Краснодар»да ўтказади.\nБундан олдинги хабарларда 29 ёшли ушбу футболчи фаолиятини Хитой жамоаларидан бирида давом эттириши ҳақида айтилаётганди.\n«Айни вақтда Одил Аҳмедов — Ўзбекистон терма жамоасининг етакчи футболчиси. У юқори амбицияли футболчи. У ўз ўйини орқали „Краснодар“га фойда келтирмоқда. Мен у билан пайшанба куни гаплашдим ва у менга ўз жамоасини тарк этиш ниятида эмаслигини маълум қилди. У бироздан кейин „Краснодар“ йиғинларига йўл олади.\nҲозирда Одил матбуотда ёзилганидек курортда эмас, Тошкентда таътилни ўтказмоқда», — деган Бабаян.\nОдил Аҳмедов 2014 йилда «Анжи»дан «Краснодар»га ўтганди. У Россия чемпионатининг жорий мавсумида 16та ўйинда майдонга тушди.\nКраснодар Бабаян Одил Аҳмедов


ВИДЕО: Galaxy Note 8’нинг энг зўр функцияларини Samsung бирма-бир кўрсатиб берди - Terabayt.Uz\nВИДЕО: Galaxy Note 8’нинг энг зўр функцияларини Samsung бирма-бир кўрсатиб берди\nSamsung компанияси ўзининг расмий YouTube-каналида бир қатор видеороликлар тизмасини эълон қилди. Уларда Galaxy Note 8 моделининг энг илғор жиҳатлари яққол кўрсатиб берилган.\nКелинг, шуларга биттама-битта қисқа изоҳлар бериб, видеолавҳаларини кўриб чиқамиз.\nSamsung бу функцияни Galaxy қурилмалари эгалари ўртасидаги ҳақиқий жонли мулоқот шакли сифатида илгари суряпти. «Жонли» хабарлар шарофати билан мулоқот иштирокчилари реал вақт режимида видеороликлардан GIF-анимациялар ясашлари ва қўлёзма матнларни ўзаро алмашишлари мумкин.\niPhone 7 Plus’даги портрет режимига ўхшаб кетадиган мазкур функция Galaxy Note 8 соҳибларига қўшалоқ камера туфайли тақдим этилган. Унинг ёрдамида боке эффекти (орқа фоннинг хиралаштирилиши) билан билан ажойиб суратлар олиш имкони мавжуд. Бу борада қурилма профессионал DSLR-камералар билан бемалол беллаша олади.\nGalaxy Note туркумидаги барча авлод қурилмаларига ҳамроҳлик қилиб келаётган «ақлли» S Pen пероси Note 8 билан янада такомиллашди, сезгирлашди. Унинг ёрдамида энди блокдан чиқарилмаган смартфон экранида ҳам қўлёзма қайдларни ёзиш имкони мавжуд. Янги стилус яна шундай функцияга ҳам эга бўлди: бирор сўзнинг устида S Pen учини тутиб турсангиз, айнан шу сўзнинг таржимасини чиқариб беради.\nGalaxy Note 8 авлодида Samsung ишлаб чиқувчилари тўлақонлига жуда яқин бўлган кўп вазифалилик режимини жорий этишди. Энди, App Pair функцияси шарофати билан, флагман фаблет эгалари иккита иловани баравар очиб қўйиб, экранда биргаликда ишлатишлари мумкин.\nЁруғлик етарли бўлмаган шароитларда суратга олиш\nЁруғликни кучли сезувчи оптикаси туфайли Galaxy Note 8 камераси ҳатто кам ёритилган шароитларда ҳам ажойиб суратлар ола билади. Бунинг учун ундаги ISO созламаларини керакли тарзда ўрнатиш лозим. Бу – мобил фотография ишқибозлари учун ҳақиқий эркинлик!\nGalaxy Note 8 камераси сифатига кўра профессионал камераларга яқин турувчи тасвирлар олишга қодир эканини сиз билармидингиз? Pro Mode режимини фаоллаштириб, ўзингизнинг фоторассомлик маҳоратингизни намоён этишингиз, ҳатто оширишингиз мумкин. Суратнинг ҳар бир деталини – ISO’дан тортиб, затворнинг ишга тушишигача барчасини қўлда созлаш имкони мавжуд.\nЭсингизда бўлса, Жанубий Кореялик гигант iPhone’даги маълумотлар ва созламаларни Galaxy Note 8’га осон кўчиришни ҳам видеолавҳа ёрдамида кўрсатиб берган эди. Хўш, нима дейсиз, Samsung ўз смартфонларининг бундай афзалликларини намойиш этиш йўли билан асосий рақибларидан фойдаланувчиларни ўзи томон оғдира олармикан?\n#Samsung Galaxy Note 8 #андроид смартфон #фаблет #хабарлар


Шавкат Мирзиёев Абу Муин Насафий мақбарасини зиёрат қилди\nШавкат Мирзиёев Абу Муин Насафий мақбарасини...\n29.01.2018 14:51 0 368\nЎзбекистон Республикаси Президенти Шавкат Мирзиёевнинг Қашқадарё вилоятига ташрифи давом этади. Бугун, 29 январь куни Президент Абу Муин Насафий мақбарасини зиёрат қилди. Бу ҳақда Президент матбуот хизмати хабар берди.\nДавлат раҳбари уламолар билан суҳбатда буюк аллома асарлари бугунги кун учун ҳам ғоят аҳамиятли экани, уларни нашр қилиб, мазмун-моҳиятини ёш авлодга етказиш зарурлигини таъкидлади.\nМаълумот учун, ХI асрда яшаган Абу Муин Насафий ақида илмининг буюк намоёндаларидан бири. Абу Мансур Мотуридий асос солган мотуридия таълимотининг дунёда кенг миқёсда тарқалишида муҳим роль ўйнаган. Ислом дини софлигини сақлаш, ақидапарастликка қарши курашишга қаратилган кўплаб илмий асарлар ёзган. Қарши тумани Қовчин қишлоғида дафн этилган.


Аҳмад ал-Марвазий (Тах. 780-880)\nМаълумки, Ўрта асрда Бағдодда вужудга келган илмий мактаб — «Ҳикматлар уйи» («Байт ул-ҳикма») Шарқ халқлари фани тарихида алоҳида аҳамият касб этди. Бу марказда фаолият кўрсатган аллома-лар ўша давр илмлари, хусусан, аниқ фанларнинг ривожига салмоқли ҳисса қўшиб, қадимги юнон, ҳинд ва бошқа халқлар илмий меросини ўқиб ўргандилар, уларни таҳлил қилиб, янги ғоялар билан бойитдилар. Натижада, уларнинг қаламига мансуб бўлган қатор асарлар пайдо бўлдики, бу асарлар Ўрта аср илмининг ноёб дурдоналарига айланди.\nIX—XI асрларда бутун мусулмон Шарқи фани ва маданияти тараққиётида Марказий Осиё донишмандлари етакчи мавқени эгаллаган бўлса-да, мусулмон маданиятининг «олтин даври» деб эътироф этилган ушбу даврда яшаган бу алломаларнинг ҳаёти ва фаолияти ҳозирга қадар тўлиқ аниқланмаган. Марказий осиёлик олимларнинг маълум қисми халифа ал-Маъмун тарафидан танлаб олиниб, пойтахт Бағдодга олиб кетилган. Улар орасида хоразмлик буюк аллома Муҳаммад ал-Хоразмий, фарғоналик машҳур астроном Аҳмад ал-Фарғоний, ўша даврдаги Фороб (ҳозирги Гавҳартепа) минтақасидан чиққан йирик астроном ва математик ал-Аббос ал-Жавҳарий, Бағдод ва Дамашқ шаҳарларидаги астрономик тадқиқот ва кузатишларнинг ташкилотчиси марвлик Яҳё ибн Абу Мансур ва бошқалар бўлган.\nБағдод илмий мактабида фаолият кўрсатган йирик астроном ва математиклардан яна бири Аҳмад ибн Абдуллоҳ ал-Марвазий бўлиб, у «Ҳабаш ал-Ҳосиб» («Ҳабаш ҳисобчи») лақаби билан танилган. Унинг исмидаги ал-Марвазий рутбаси эса муаллифни ҳозирги Туркманистоннинг Байрам Али шаҳри яқинидаги Марвдан эканлигини кўрсатади. Олимнинг исми ва баъзи асарлари ўрта аср муаллифларидан Ибн ан-Надим (X аср), Ибн ал-Қифтий (1173—1248) ва Ҳожи Халифалар (1609—1657) томонидан зикр этилади. Жумладан, Ибн ан-Надим уни юз йиддан ортиқ яшаган, деб маълумот бериб, Марвазийнинг еттита китобининг номини санаб ўтади. Ибн ал-Қифтий эса унинг асли марвлик бўлиб, халифа ал-Маъмун ва ал-Муътасим замонида Бағдодда фаолият кўрсатганлигини айтади. Олимнинг яшаган умрини Ибн ал-Қифтий юз йиллар атрофида, деб хабар беради. қелтирилган маълумотлардан кўриниб турибдики, Аҳмад ал-Марвазий узоқ умр курган. Фан тарихига оид библиографик китоблардан бу олимни 770—870 йиллар мобайнида яшаб ўтган деб тахмин қилинади. Аҳмад ал-Марвазий «Зиж» («Астрономик жадваллари») деб аталадиган «Дамашқ зижи» («аз-Зиж ал-маъруф би-д-Димашқий»), «Зиж» (бу зиж Бағдод шаҳри учун тузилган) ва «ал-Маъмуннинг текширилган зижи» («аз-Зиж ал-Маъмуний ал-мумтаҳан») асарларининг муаллифидир. Ибн ал-Қифтий ал-Марвазий «Шоҳ учун зиж» («аз-Зиж ал-Шаҳий») номли яна бир кичик ҳажмдаги рисоланинг ҳам муаллифи, деб кўрсатади. Лекин бу рисола юқоридаги зикр этилган «зиж»ларнинг бирортаси бўлиши мумкин. «Дамашқ зижи» ҳозирда Истамбулда сакланмокда. Ал-Марвазий ўзининг бу асарини ўша даврда «Синдҳинд» номи билан машҳур бўлган ҳинд астрономик жадвалларини қайта ишлаш асосида ёзган. Ундаги баъзи масалалар Иброҳим ал-Фазарий, Муҳаммад ал-Хоразмийнинг «зиж»ларидан фарқланади. Олимнинг Бағдод шаҳри учун ёзилган иккинчи «Зиж»и Берлинда сақланмоқда. Берунийнинг «қадимги халқлардан қолган ёдгорликлар» ва «Геодезия» асарларидаги маълумотларга қараганда, бу китоб кейинги давр астрономлари тарафидан ҳурмат билан тилга олинган. Учинчи «ал-Маъмуннинг текширилган «зижи» ҳам ўз вактида катта шуҳрат қозонган бўлиб, халифа ал-Маъмун бир гуруҳ олимларга қадимги юнон астрономларининг китобларида келтирилган маълумотларни тажрибалар асосида қайтадан текшириб чиқиш вазифасини юклаган ва тажриба натижалари ўлароқ, ушбу асар дунёга келган. Бу асарда ўша давр астрономиясининг барча ютуқлари мужассам этилган ва Ўрта аср манбаларида, баъзан Яҳё ибн Мансур ва Аҳмад ал-Марвазий, баъзан эса ўша даврнинг бошқа астрономлари тарафидан битилган, деб келтирилади. Бундай асарнинг яратилишида кўпчилик иштирок этган бўлиши керак, деган хулоса келиб чиқади. Шунга қарамасдан, мутахассислар ал-Маъмун «зижи»ни Яҳё ибн Мансур бошлаб, Аҳмад ал-Марвазий якунлаган бўлиши керак, деган тахминни қиладилар. Умуман эса, ал-Марвазий ал-Маъмун даврида олиб борилган тажриба ва илмий тадқиқотларда энг фаол иштирок этган олимлардан бўлиб, 832—833 йилларда Синжар саҳросида ер меридианининг бир даражасини ўлчаш ишларида ҳам қатнашган.\nАл-Марвазийнинг йигирмага яқин номдаги асарлари рўйхатида биз астрономик жиҳозлар — астролябиялар, қуёш соати ва зат ал-ҳалакларга бағишланган рисолаларни учратишимиз мумкин. Афсуски, уларнинг катта қисми бизгача етиб келмаган.\nОлимнинг астрономиядаги ютуқларига қарамасдан, унинг асосий хизматлари тригонометрияда деб топилган. Бу фикримизнинг мағзини ал-Марвазийнинг фанга биринчи бўлиб олиб кирган тангенс ва котангенс тушунчалари ва уларнинг функциявий жадваллари ташкил этади. Олимнинг асарларида баён қилинган тангенс, котангенс ва косеканс тушунчалари тригонометрия ривожига қўшилган улкан ҳисса бўлди.\nИбн ан-Надим ўзининг «ал-Фихрист» китобида ал-Марвазийга оид яна икки муҳим маълумотни келтиради. Улардан бири ал-Марвазийнинг Абу Жаъфар ибн Аҳмад ибн Абдуллоҳ ибн Щабаш исмли ўғли бўлиб, у ҳам астрономия билан шуғулланган ва «Ясси астролябия» («Китаб ал-астурлаб ал-мусаттаҳ») номли китобнинг муаллифи эканлигидир. Иккинчиси эса, IX асрдаги машҳур астролог ва астрономлардан бири Муҳаммад ибн Базйар биз ҳикоя қилаётган ал-Марвазийнинг ўқувчиларидан деб эътироф этилишидир. Бу эса Аҳмад ал-Марвазийни нафақат машҳур олим, балки етук шогирдлар тайёрлаган моҳир устоз бўлганидан ҳам далолат беради.


ЮЗДАГИ ХОЛЛАР, САБАБЛАРИ, ТУРЛАРИ, ҚУТУЛИШ ЙЎЛЛАРИ.\nЮздаги холлар – тиббиёт тилида невуслар деб аталиб, теридаги пигмент доғлардан иборат. Улар тери юзасида ёки ундар бироз бўртиб чиқиши мумкин. Рангига кўра оқиш, жигар ранг, қизил ёки сиёх ранг турлари фарқланади.\nХоллар тери қаватлари хисобланган эпидермис ва дерма оралиғидаги хужайраларда меланин пигментини тўпланиши натижасида пайдо бўлади. Бунинг сабаблари қуйидагилар бўлиши мумкин:\n• Қон-томир системаси патологияси (капиллярлардаги ўзгаришлар).\n• Балоғат ёшидаги гормонал бузилишлар.\n• Қуёшнинг ультрафиолет нури таъсири.\n• Вирусли инфекциялар.\n• Стресс натижасидаги гормонал ўзгаришлар.\n• Рентген ва радиоактив нурланишлар.\n1. Қон томирли холлар – орттирилган бўлиб, қон томирларнинг шиддат билан ўсиши натижасида ривожланади. 30% холда учраб, асосан қизил рангли бўлади.\n2. Пигмент холлар - ирсий ва туғма бўлиши мумкин. Меланин моддасини кўп ишлаб чиқарилиши натижасида ривожланади. Холнинг ранги қанчалик тўқ кўкимтир булса шунчалик ёмонсифатлига ўтиш имкони юқори бўлади.\n3. Йирик холлар – диаметри 10 см дан катта холлар бўлиб, хам эстетик жихатдан, хам ракка айланиш хавфи юқорилиги жихатидан хавфли хисобланади. Ўртача (2,5-10 см гача) ва кичик (2,5 смдан кичик) холлар муаммолар туғдирмайди.\n4. Оёқчали холлар – ингичка оёқчали осилиб турувчи холлар травма олиши, узилиб кетиши мумкинлиги ва қонаб кетиш хавфини туғдиргани учун уларни олиб ташлаш тавсия этилади.\n5. Оқиш холлар – улар энг хавфсиз холлар бўлиб, соғлом теридан зўрға ажралиб туради.\nХОЛЛАРНИ ЙЎҚОТИШ УСУЛЛАРИ.\nАгар юздаги холлар эстетик жихатидан ноқулайлик туғдирса ёки яллиғланиш қўшилиши натижасида оғриқ синдроми, қонаш хавфи ва тез катталашадиган бўлса уларни оператив усулда олиб ташлаш тавсия этилади. Бунинг бир неча турлари бор.\nЛазерли усул – холлар махаллий оғриқсизлантириш остида лазер нури ёрдамида олинади. Чандиқлар қолмайди.\nКриодеструкция – бунда холларни суюқ азот ёрдамида куйдирилади. Бироз оғриқли ва соғлом тўқималар зарарланиши мумкин.\nЭлектрокоагуляция – махаллий оғриқсизлантириш орқали электр токи ёрдамида олинади. Енгил чандиқлар қолиши мумкин. Устунлиги инфекция тушиш хавфи йўк.\nХирургик усул – хозирда кам қўлланилиб, скальпель ёрдамида холлар кесиб олинади. Устунликлари: арзон усул, олинган материални гистологик текшириш мумкин, рецидив кузатилмайди, хавфсиз.\nФеврал 07, 2018 2239 2 Рукн МУТАХАССИС МАСЛАХАТИ\nТАНАДАГИ ХОЛНИ ВРАЧГА КЎРСАТИШ ТАЛАБ ЭТАДИГАН 5 ТА БЕЛГИ. ...\nМар 09, 2018 1741